Sukuu Ahorow Tete Asomfo Ma Wɔka Asɛm no na Wɔkyerɛkyerɛ Te Sɛ Nea Yesu Yɛe No | Onyankopɔn Ahenni\nSɛnea teokrase sukuu ahorow no tete Ahenni no ho asomfo ma wotumi yɛ wɔn adwuma\n1-3. Dɛn na Yesu yɛe de trɛw asɛnka adwuma no mu, na nsɛmmisa bɛn na ɛsɔre?\nYESU de mfe abien kaa asɛm no wɔ Galilea nyinaa. (Monkenkan Mateo 9:35-38.) Ɔkɔɔ nkurow ne nkuraa pii mu kɔkyerɛkyerɛe wɔ hyiadan mu kaa Ahenni no ho asɛmpa no. Baabiara a ɔkaa asɛm no, nnipakuw baa ne nkyɛn. Yesu kae sɛ, “otwa adwuma no sõ,” enti wohia adwumayɛfo pii.\n2 Yesu yɛɛ nhyehyɛe a wɔde bɛtrɛw asɛnka adwuma no mu. Ɔkwan bɛn so? Ɔsomaa n’asomafo 12 no sɛ “wɔnkɔka Onyankopɔn ahenni ho asɛm” no. (Luka 9:1, 2) Ebetumi aba sɛ na asomafo no wɔ nsɛm bi a na wɔpɛ sɛ wobisa fa ɔkwan a wɔbɛfa so ayɛ saa adwuma yi ho. Nanso, ansa na Yesu regyaw wɔn kwan ma wɔakɔ no, ofi ɔdɔ mu maa wɔn biribi a ne soro Agya no de ama no; ɛno ne ntetee.\n3 Eyi ma nsɛmmisa bi ba yɛn adwene mu sɛ: Ntetee bɛn na Yesu nya fii n’Agya hɔ? Ntetee bɛn na Yesu de maa n’asomafo no? Na ɛnnɛ nso, so Mesia Ahenni no so Hene no atete n’akyidifo ma wɔreyɛ asɛnka adwuma no anaa? Sɛ wayɛ saa a, ɔkwan bɛn so?\n“Sɛnea Agya no Kyerɛɛ Me no, Ɛno Ara na Meka”\n4. Bere bɛn na Agya no kyerɛkyerɛɛ Yesu, na ɛhe na ɔkyerɛkyerɛɛ no?\n4 Yesu kaa no pefee sɛ n’Agya na ɔkyerɛkyerɛɛ no. Bere a Yesu reyɛ ne som adwuma no, ɔkae sɛ: “Sɛnea Agya no kyerɛɛ me no, ɛno ara na meka.” ( Yoh. 8:28) Bere bɛn na wɔkyerɛkyerɛɛ Yesu, na ɛhe na wɔkyerɛkyerɛɛ no? Ɛda adi sɛ bere a Onyankopɔn bɔɔ n’Abakan no ara pɛ na ofii ase kyerɛkyerɛɛ no. (Kol. 1:15) Bere a Ɔba no wɔ n’Agya nkyɛn wɔ soro no, ɔde mfe pii tiee ne “Kyerɛkyerɛfo Kunini” no, na na ɔhwɛ nea ɔyɛ nyinaa. ( Yes. 30:20) Ne saa nti, Ɔba no nyaa ntetee a edi mũ, na osuaa n’Agya no su ahorow, n’adwuma, ne n’atirimpɔw ho nneɛma pii.\n5. Akwankyerɛ bɛn na Agya no de maa Ɔba no wɔ ɔsom adwuma a na ɔbɛyɛ wɔ asase so no ho?\n5 Wɔ bere a ɛfata mu no, Yehowa kyerɛkyerɛɛ ne Ba no ma obehuu adwuma a na ɔrebɛyɛ wɔ asase so no. Momma yensusuw nkɔmhyɛ bi a ɛma yehu abusuabɔ a ɛda Ɔkyerɛkyerɛfo Kunini no ne n’Abakan no ntam no ho nhwɛ. (Monkenkan Yesaia 50:4, 5.) Nkɔmhyɛ no ka sɛ, ná Yehowa nyan ne Ba no “anɔpa biara.” Asɛm no twe yɛn adwene si ɔkyerɛkyerɛfo a onyan sukuufo ntɛm anɔpa sɛnea ɛbɛyɛ a ɔbɛkyerɛ wɔn ade no so. Nhoma bi a ɛkyerɛkyerɛ Bible mu ka sɛ: “Sɛ yɛbɛka a . . . ɛte sɛ nea Yehowa aso ne Ba no nsam de no rekɔ sukuu sɛnea wɔyɛ sukuufo mmofra no, na afei ɔkyerɛkyerɛ no sɛnea ɔbɛka asɛmpa no.” Yehowa kyerɛkyerɛɛ ne Ba no ‘nea ɛsɛ sɛ ɔka ankasa’ wɔ “sukuu” a ɔkɔe wɔ soro no mu. ( Yoh. 12:49) Agya no san de akwankyerɛ maa ne Ba no ma ohuu ɔkwan a ɛsɛ sɛ ɔfa so kyerɛkyerɛ. * Bere a Yesu wɔ asase so no, ɔde ntetee a onyae no dii dwuma yiye de kaa asɛmpa no, na afei ɔtetee n’akyidifo no nso ma wohuu sɛnea wɔbɛka asɛm no.\n6, 7. (a) Ntetee bɛn na Yesu de maa n’asomafo no, na ɛboaa wɔn ma wɔyɛɛ dɛn? (b) Ntetee bɛn na Yesu ahwɛ ama n’akyidifo a wɔwɔ hɔ nnɛ anya?\n6 Sɛnea yɛkaa ho asɛm wɔ saa ti yi mfiase no, ntetee bɛn na Yesu de maa n’asomafo no? Mateo ti 10 ma yehu sɛ ɔmaa wɔn asɛnka adwuma no ho akwankyerɛ pɔtee a ebi ne: baabi a wɔbɛka asɛm no (nkyekyɛm 5, 6), asɛm a wɔbɛka (nkyekyɛm 7), sɛnea ɛho hia sɛ wɔde wɔn ho to Yehowa so (nkyekyɛm 9, 10), nea wɔkɔ ofie bi mu a ɛsɛ sɛ wɔyɛ (nkyekyɛm 11-13), nea ɛsɛ sɛ wɔyɛ bere a wɔantie asɛm no (nkyekyɛm 14, 15), ne sɛnea sɛ wɔretaa wɔn a wɔbɛyɛ wɔn ade (nkyekyɛm 16-23). * Ntetee pa a Yesu de maa n’asomafo no boaa wɔn ma wotumi dii asɛmpaka adwuma no anim saa bere no.\n7 Na ɛnnɛ nso ɛ? Yesu a ɔyɛ Onyankopɔn Ahenni no so Hene no de adwuma kɛse paa ahyɛ n’akyidifo nsa sɛ wɔnka ‘ahenni ho asɛmpa yi wɔ asase so nyinaa mfa nni amanaman nyinaa adanse.’ (Mat. 24:14) So Ɔhene no atete yɛn wɔ ɔkwan bi so a ɛbɛma yɛatumi ayɛ adwuma a ɛho hia sen biara no? Nokwasɛm ne sɛ, wayɛ saa! Ɔhene no fi soro ahwɛ ama n’akyidifo anya ntetee a ɛbɛma wɔaka asɛm no akyerɛ wɔn a wonni asafo no mu ne sɛnea wobedi asɛyɛde ahorow a wɔde ama wɔn wɔ asafo no mu ho dwuma yiye.\nWɔtete Asomfo Ma Wɔbɛyɛ Asɛmpakafo\n8, 9. (a) Ná dɛn ne Teokrase Ɔsom Sukuu no atirimpɔw ankasa? (b) Ɔkwan bɛn so na asafo nhyiam a yɛyɛ no nnawɔtwe no mu no aboa wo ma woatu mpɔn kɛse wɔ asɛnka mu?\n8 Bere tenten ni a Yehowa ahyehyɛde no afa amansin nhyiam, amantam nhyiam, ne asafo nhyiam ahorow—te sɛ Ɔsom Nhyiam—so atete Onyankopɔn nkurɔfo ama asɛnka adwuma no. Nanso, efi afe 1940 mfe no mu no, anuanom a wodi asafo no anim a wɔwɔ wiase nyinaa adwumayɛbea ti no yɛɛ sukuu ahorow ho nhyehyɛe, na wɔnam so atete Onyankopɔn asomfo.\n9 Teokrase Ɔsom Sukuu. Sɛnea yehui wɔ nhoma yi ti dunsia no, wofii sukuu yi ase wɔ afe 1943 mu. So atirimpɔw a na ɛwɔ sukuu no ho ara ne sɛ ɛbɛtete adesuafo ma wɔahu sɛnea wɔbɛma ɔkasa a etu mpɔn wɔ asafo nhyiam ase? Dabi. Atirimpɔw ankasa a ɛwɔ sukuu no ho ansesa; ɛne sɛ na ɛbɛtete Onyankopɔn nkurɔfo ma wɔde akyɛde a ɛne kasa ayi Yehowa ayɛ wɔ asɛnka mu. (Dw. 150:6) Sukuu yi boaa anuanom mmarima ne mmea a wɔde wɔn ho hyɛɛ mu no nyinaa ma wɔyɛɛ Ahenni no ho asomfo a wotu mpɔn. Seesei asafo nhyiam a yɛyɛ no nnawɔtwe no mu so na wɔnam de ntetee a ɛte saa ma.\n10, 11. Henanom na seesei wobetumi akɔ Gilead Sukuu no bi, na nneɛma a wosua no botae ne dɛn?\n10 Ɔwɛn Aban Gilead Bible Sukuu. Sukuu a seesei wɔfrɛ no Ɔwɛn Aban Gilead Bible Sukuu no fii ase Dwoda, February 1, 1943. Mfiase no, na atirimpɔw a ɛwɔ sukuu no ho ne sɛ wɔde bɛtete akwampaefo ne afoforo a wɔwɔ bere nyinaa som adwuma no mu ma wɔakɔyɛ asɛmpatrɛwfo wɔ wiase nyinaa. Nanso, efi October 2011 no, wɔn a wɔwɔ bere nyinaa som adwuma titiriw no mu dedaw—akwampaefo titiriw, amansin so ahwɛfo ne wɔn yerenom, Betelfo, ne asɛmpatrɛwfo a wonnya nkɔɔ sukuu no bi—nkutoo na wɔma wɔkɔ bi.\n11 Dɛn ne nneɛma a wosua wɔ Gilead Sukuu no mu no atirimpɔw? Onua bi a ɔde mfe pii akyerɛ ade wɔ sukuu yi mu bua sɛ: “Ɛne sɛ ɛbɛboa adesuafo no ma wɔasua Onyankopɔn Asɛm no de ahyɛ wɔn gyidi den na aboa wɔn ma wɔanya Kristofo su ahorow a wobehia na ama wɔatumi agyina nsɛnnennen a wobehyia wɔ wɔn som adwuma mu no ano. Afei nso, atirimpɔw titiriw a ɛwɔ sukuu no ho ne sɛ ɛbɛkanyan adesuafo no ma wɔn ani agye asɛmpaka adwuma no ho kɛse.”—Efe. 4:11.\n12, 13. Ɔkwan bɛn so na Gilead Sukuu no aboa wiase nyinaa asɛnka adwuma no? Ma ɛho nhwɛso.\n12 Ɔkwan bɛn so na Gilead Sukuu no aboa wiase nyinaa asɛmpaka adwuma no? Efi afe 1943 no, wɔnam sukuu * yi so atete anuanom bɛboro 8,500, na asɛmpatrɛwfo a wɔakɔ Gilead no asom wɔ aman bɛboro 170 so. Asɛmpatrɛwfo yi de nea wosua no yɛ adwuma, wɔde nsi yɛ asɛnka adwuma no na wɔtete afoforo ma wɔn nso yɛ saa ara. Mpɛn pii no, asɛmpatrɛwfo na wodi asɛnka adwuma no anim wɔ mmeae a Ahenni adawurubɔfo nnɔɔso anaa ebi nni hɔ koraa no.\n13 Momma yensusuw nea esii wɔ Japan, baabi a na Wiase Ko II no ama asɛnka adwuma no akɔ fam koraa no ho nhwɛ. Eduu August 1949 no, na adawurubɔfo dodow a wɔwɔ Japan no nnu du. Nanso, saa afe no awiei no, asɛmpatrɛwfo 13 a wɔakɔ Gilead na na wɔreyɛ asɛnka adwuma no denneennen wɔ Japan. Akyiri yi, asɛmpatrɛwfo pii kɔkaa wɔn ho. Mfiase no, na nkurow akɛse mu nkutoo na wɔka asɛm no; akyiri yi, wɔkɔɔ nkurow foforo so. Asɛmpatrɛwfo no de anigye hyɛɛ wɔn asuafo ne afoforo nkuran sɛ wɔmfa wɔn ho nhyɛ akwampae adwuma no mu. Mmɔden a asɛmpatrɛwfo no bɔe no anyɛ ɔkwa. Ɛnnɛ, Ahenni adawurubɔfo bɛboro 216,000 na wɔwɔ Japan, na wɔn mu bɛyɛ ɔha mu nkyem 40 yɛ akwampaefo! *\n14. Dɛn na teokrase sukuu ahorow no di ho adanse? (Hwɛ adaka a n’asɛmti ne “ Sukuu a Wɔde Tete Ahenni no Asomfo” no nso.)\n14 Teokrase sukuu afoforo. Akwampaefo Ɔsom Sukuu, Bible Sukuu a Wɔyɛ Ma Kristofo Awarefo, ne Bible Sukuu a Wɔyɛ Ma Anuanom Mmarima Asigyafo no boa wɔn a wɔkɔ bi no ma wonyin wɔ honhom fam, na wɔde nsi yɛ asɛmpaka adwuma no. * Saa teokrase sukuu ahorow yi nyinaa yɛ adanse a edi mũ a ɛkyerɛ sɛ Ɔhene no ama n’akyidifo afata sɛnea ɛbɛyɛ a wɔbɛyɛ ɔsom adwuma no pɛpɛɛpɛ.—2 Tim. 4:5.\nWɔtete Anuanom Mmarima Ma Asɛyɛde Atitiriw\n15. Dɛn na mmarima a wɔwɔ ɔsom hokwan ahorow wɔ asafo no mu no pɛ sɛ wɔyɛ de suasua Yesu?\n15 Momma yɛnkae nkɔm a Yesaia hyɛe a ɛka sɛ Onyankopɔn kyerɛkyerɛɛ Yesu no. Wɔ “sukuu” a Ɔba no kɔe wɔ soro no mu no, osuaa sɛnea ɔde ‘asɛm bebua nea wabrɛ.’ ( Yes. 50:4) Yesu de saa nkyerɛkyerɛ a onyae no yɛɛ adwuma; bere a ɔwɔ asase so no, ɔmaa wɔn a na ‘wɔabrɛ na wɔde nnesoa asoa wɔn’ no nyaa ɔhome. (Mat. 11:28-30) Saa ara na ɛsɛ sɛ mmarima a wɔwɔ ɔsom hokwan ahorow wɔ asafo no mu no suasua Yesu na wɔma wɔn nuanom mmarima ne mmea nya ɔhome. Ɛno nti, wɔayɛ sukuu ahorow ho nhyehyɛe sɛnea ɛbɛboa anuanom mmarima a wɔfata ma wɔatumi asom wɔn mfɛfo gyidifo yiye.\n16, 17. Dɛn ne Ahenni Som Sukuu no botae? (Hwɛ ase hɔ asɛm no nso.)\n16 Ahenni Som Sukuu. Adesuakuw a edi kan no kɔɔ sukuu yi bi wɔ March 9, 1959, wɔ South Lansing, New York. Wɔtoo nsa frɛɛ amansin so ahwɛfo ne asafo asomfo (seesei wɔfrɛ wɔn mpanyimfo ntam nkitahodifo) ma wɔde ɔsram biako kɔɔ sukuu no. Bere bi akyi no, wɔkyerɛɛ nneɛma a na wosua no ase fi Borɔfo mu kɔɔ kasa afoforo mu, na afei wofii ase tetee anuanom mmarima wɔ sukuu yi mu wɔ wiase nyinaa. *\nOnua Lloyd Barry rekyerɛ ade wɔ Ahenni Som Sukuu wɔ Japan, 1970\n17 Afe 1962 Yearbook of Jehovah’s Witnesses nhoma no kaa Ahenni Som Sukuu no botae ho asɛm sɛ: “Wɔ wiase a adagyew nnim koraa yi mu no, ɛsɛ sɛ ɔhwɛfo a ɔwɔ Yehowa adansefo asafo mu yɛ ɔbarima a otumi toto nneɛma yiye wɔ n’asetenam sɛnea ɛbɛyɛ a obetumi de n’adwene asi asafo no muni biara so na ama asafo no mufo anya ne so mfaso. Bere koro no ara mu no, ɛnsɛ sɛ ɔyɛ onua a asafo no nti obu n’ani gu n’ankasa abusua so, na mmom ɛsɛ sɛ ɔde adwenemtew yɛ adwuma. Hwɛ hokwan kɛse ara a Ahenni Som Sukuu no ama asafo asomfo a wɔwɔ wiase nyinaa anya de ahyiam agye ntetee a ɛbɛboa wɔn ma wɔayɛ adwuma a Bible ka sɛ ɛsɛ sɛ ɔhwɛfo yɛ no!”—1 Tim. 3:1-7; Tito 1:5-9.\n18. Ɔkwan bɛn so na Onyankopɔn nkurɔfo nyinaa nya Ahenni Som Sukuu no so mfaso?\n18 Onyankopɔn nkurɔfo nyinaa anya Ahenni Som Sukuu no so mfaso. Ɔkwan bɛn so? Sɛ asafo mu mpanyimfo ne asomfo de nea wɔasua wɔ sukuu no mu yɛ adwuma a, wɔma wɔn nuanom nya ɔhome sɛnea Yesu yɛe no. Sɛ asafo mu panyin anaa ɔsomfo a odwen afoforo ho ka asɛm a ɛyɛ dɛ, yɛ aso tie yɛn anaa ɔbɛsra yɛn a, so ɛmma yɛn ani nnye? (1 Tes. 5:11) Mmarima a wɔte saa no yɛ nhyira ankasa ma asafo a wɔwom no!\n19. Sukuu afoforo bɛn na Nkyerɛkyerɛ Boayikuw no hwɛ so, na dɛn nti na wɔyɛ saa sukuu ahorow no?\n19 Teokrase sukuu afoforo. Nkyerɛkyerɛ Boayikuw a ɛhyɛ Akwankyerɛ Kuw no ase no hwɛ sukuu afoforo a wɔde tete anuanom a wɔwɔ hokwan ahorow wɔ ahyehyɛde no mu no so. Wɔayɛ saa sukuu ahorow no sɛ ɛmmoa anuanom a asɛyɛde hyehyɛ wɔn nsa—asafo mu mpanyimfo, amansin so ahwɛfo, ne Baa Boayikuw mufo—na ama wɔatumi ayɛ nnwuma pii a wɔde ahyɛ wɔn nsa no yiye. Nkyerɛkyerɛ a egyina Bible so no boa anuanom ma wɔkɔ so hyɛ wɔne Yehowa abusuabɔ mu den, na wɔde Kyerɛwnsɛm no mu nnyinasosɛm di dwuma bere a wɔrehwɛ Yehowa nguan a wɔsom bo a ɔde wɔn ahyɛ wɔn nsa so no.—1 Pet. 5:1-3.\nAsomfo Ntetee Sukuu adesuakuw a edi kan wɔ Malawi, 2007\n20. Dɛn nti na Yesu tumi kae sɛ yɛn nyinaa yɛ nnipa a ‘Yehowa akyerɛkyerɛ’ wɔn, na dɛn na woasi wo bo sɛ wobɛyɛ?\n20 Ɛda adi pefee sɛ, Mesia Ahenni no so Hene no ahwɛ ama wɔatete n’akyidifo yiye. Wɔde saa ntetee yi fi soro na ɛba fam: Yehowa tetee ne Ba no, na Ɔba no nso atete n’akyidifo. Ɛno nti na Yesu tumi kae sɛ yɛn nyinaa yɛ nnipa a ‘Yehowa akyerɛkyerɛ’ wɔn no. ( Yoh. 6:45; Yes. 54:13) Momma yennye ntetee a yɛn Hene no de rema yɛn no ntom. Afei nso, momma yɛnkae sɛ, saa ntetee yi nyinaa atirimpɔw paa ne sɛ ɛbɛboa yɛn ma yɛayɛ den wɔ honhom fam sɛnea ɛbɛyɛ a yebetumi ayɛ asɛnka adwuma no pɛpɛɛpɛ.\n^ nky. 5 Yɛyɛ dɛn hu sɛ Agya no tetee Ɔba no ma ohuu sɛnea ɔbɛkyerɛkyerɛ? Susuw eyi ho hwɛ: Mfatoho pii a Yesu de dii dwuma wɔ ne nkyerɛkyerɛ mu no maa nkɔmhyɛ bi a wɔkyerɛwee mfe pii ansa na wɔrewo no no nyaa mmamu. (Dw. 78:2; Mat. 13:34, 35) Ɛda adi sɛ saa nkɔmhyɛ no Kyerɛwfo, Yehowa, na ɔka too hɔ sɛ ne Ba no de mfatoho, anaa abebu na ɛbɛkyerɛkyerɛ.—2 Tim. 3:16, 17.\n^ nky. 6 Asram bi akyi no, Yesu “paw afoforo aduɔson somaa wɔn baanu baanu” ma wɔkɔkaa asɛm no. Ɔtetee wɔn nso.—Luka 10:1-16.\n^ nky. 12 Ebinom akɔ Gilead Sukuu yi bi bɛboro pɛnkoro.\n^ nky. 13 Sɛ wopɛ sɛ wuhu sɛnea asɛmpatrɛwfo a wɔanya ntetee wɔ Gilead no aboa ma asɛnka adwuma no akɔ so yiye wɔ wiase nyinaa ho nsɛm pii a, hwɛ Jehovah’s Witnesses—Proclaimers of God’s Kingdom nhoma no ti 23.\n^ nky. 14 Wɔde Ahenni Asɛmpakafo Sukuu no abesi sukuu ahorow abien a etwa to no ananmu.\n^ nky. 16 Seesei mpanyimfo nyinaa nya hokwan kɔ Ahenni Som Sukuu a ɛsono bere tenten a wɔde yɛ emu biara wɔ mfe kakra ntam no bi. Efi afe 1984 no, asafo mu asomfo nso anya ntetee wɔ saa sukuu yi mu.\nNtetee bɛn na Yesu nya fii n’Agya hɔ?\nƆkwan bɛn so na Ɔhene no atete n’akyidifo ma wɔabɛyɛ asɛmpakafo?\nNtetee bɛn na wɔde ama anuanom mmarima a wɔfata na ama wɔatumi adi asɛyɛde ahorow a wɔde ahyɛ wɔn nsa no ho dwuma?\nDɛn na wobɛyɛ de akyerɛ sɛ w’ani sɔ ntetee a Ɔhene no de ama yɛn no?\nSUKUU A WƆDE TETE AHENNI NO ASOMFO\nKRISTOFO ABRABƆ NE YƐN ASƐNKA\nAtirimpɔw: Wɔde tete adawurubɔfo sɛnea ɛbɛyɛ a wobetumi ayɛ asɛmpaka ne ɔkyerɛkyerɛ adwuma no yiye.\nBere Tenten: Wɔyɛ no bere nyinaa.\nBeae: Ahenni Asa so.\nWɔn a Wɔkɔ: Wɔn a wɔde wɔn ho abɔ asafo no nyinaa a wogye Bible nkyerɛkyerɛ tom na wɔbɔ wɔn bra ma ɛne Kristofo gyinapɛn hyia no betumi de wɔn ho ahyem. Sɛ wopɛ sɛ wode wo ho hyem a, ka ho asɛm kyerɛ Kristofo Abrabɔ ne Yɛn Asɛnka sohwɛfo no.\nMfaso: Asafo nhyiam a yɛyɛ no nnawɔtwe no mu no ma yehu sɛnea yɛbɛyɛ nhwehwɛmu na yɛakasa ma atɔ asom. Bio nso, yesua sɛnea yebetie afoforo na yɛaboa wɔn ma wɔn nso abɛn Yehowa.\nArnie yɛ ɔhwɛfo kwantufo a ɔde mfe pii ayɛ adwuma yi. Ɔno nso kae sɛ: “Ná mepo dodow, enti sɛ me ne afoforo rekasa a na ɛyɛ den sɛ mɛhwɛ wɔn anim. Saa [asafo nhyiam] yi aboa me ma manya ahotoso. Yehowa nam sukuu yi so atete me ma masua sɛnea sɛ merekasa a mɛhome ne sɛnea mede m’adwene besi biribi so. Meda Onyankopɔn ase sɛ waboa me ma seesei mitumi kamfo no wɔ asafo no mu ne asɛnka mu.”\nSUKUU A WƆYƐ MA ASAFO MU MPANYIMFO *\nAtirimpɔw: Ɛboa asafo mu mpanyimfo ma wonya Onyankopɔn asɛm mu nimdeɛ a emu dɔ, na ɛma wodi wɔn asɛyɛde ahorow ho dwuma yiye wɔ asafo no mu.\nBere Tenten: Nnanum.\nBeae: Baa dwumadibea no na ɛkyerɛ; wɔtaa yɛ wɔ Ahenni Asa anaa Nhyiam Asa so.\nWɔn a Wɔkɔ: Baa dwumadibea no na ɛto nsa frɛ asafo mu mpanyimfo no.\nMfaso: Momma yɛnhwɛ nsɛm a wɔn a na wɔwɔ adesuakuw a ɛto so 92 wɔ Patterson, New York, U.S.A., no mu bi aka:\n“Manya sukuu no so mfaso paa, na aboa me ma mahu sɛnea mete ankasa ne sɛnea metumi ahwɛ Yehowa nguan no.”\n“Nea masua yi bɛboa me wɔ me nkwa nna nyinaa mu.”\nAKWAMPAEFO ƆSOM SUKUU\nAtirimpɔw: Ɛboa akwampaefo ma ‘wɔyɛ wɔn som adwuma no pɛpɛɛpɛ.’—2 Tim. 4:5.\nBere Tenten: Nnansia.\nBeae: Baa dwumadibea no na esi ho gyinae; wɔtaa yɛ wɔ Ahenni Asa so.\nWɔn a Wɔkɔ: Wɔn a wɔde afe biako anaa nea ɛboro saa ayɛ daa akwampae adwuma no nyinaa fata, na ɔmansin sohwɛfo no na ɔto nsa frɛ wɔn ma wɔkɔ sukuu no bi. Akwampaefo bi a wɔayɛ adwuma no akyɛ a mfe anum a atwam wɔnkɔɔ sukuu no bi no betumi asan akɔ bio.\nMfaso: Lily kae sɛ: “Sukuu no aboa me ma mitumi gyina nsɛnnennen a mihyia wɔ asɛnka ne m’asetena mu no ano. Sukuu no aboa ma mitumi sua ade yiye, ama me nkyerɛkyerɛ atu mpɔn, na mitumi de Bible di dwuma yiye. Seesei mitumi boa afoforo, meboa nhyehyɛe a mpanyimfo no yɛ, na meyɛ me fam de ma asafo no nya nkɔso.”\nBrenda a wakɔ sukuu no mprenu no kae sɛ: “Sukuu no aboa ma mede m’adwene nyinaa si me som adwuma so kɛse, ama matete m’ahonim yiye, na mede m’adwene asi afoforo a mɛboa wɔn so. Nokwasɛm ni, Yehowa yam ye paa!”\nSUKUU A WƆYƐ MA WƆN A WƆABA BETEL FOFORO\nAtirimpɔw: Sukuu yi boa wɔn a wɔaba Betel foforo no ma wotumi som wɔ hɔ.\nBere Tenten: Da biara wɔde nnɔnhwerew nnan na ɛyɛ, na wɔyɛ no saa nnanan.\nWɔn a Wɔkɔ: Betel abusua no mufo ankasa ne wɔn a wɔyɛ adwuma wɔ Betel bere tiaa bi mu (afe anaa nea ɛboro saa) nyinaa wɔ hokwan sɛ wɔkɔ bi.\nMfaso: Demetrius kɔɔ sukuu no bi wɔ afe 1980 mfe no mu. Ɔkae sɛ: “Sukuu no maa sɛnea misua ade tuu mpɔn, na ɛboaa me ma mihuu ɔkwan a metumi afa so atena Betel mfe pii. Akyerɛkyerɛfo no, nneɛma a yesuae, ne afotu a wɔde mae no ma mihui sɛ Yehowa dwen me ho, na ɔpɛ sɛ mesom no yiye wɔ Betel.”\nAHENNI ASƐMPAKAFO SUKUU *\nAtirimpɔw: Wɔde ntetee soronko ma wɔn a wɔwɔ bere nyinaa som adwuma mu (awarefo, mmarima asigyafo, ne mmea asigyafo) sɛnea ɛbɛyɛ a Yehowa ne n’ahyehyɛde no betumi de wɔn adi dwuma yiye. Wɔde wɔn a wɔawie sukuu no mu dodow no ara bɛkɔ mmeae a mmoa ho hia kɛse wɔ wɔn ankasa man mu. Wobetumi ama ebinom a wonnya nnii mfe 50 no asom sɛ bere tiaa mu akwampaefo titiriw ma wɔakɔ nkuraase akɔboa ma adwuma no anya nkɔso.\nBere Tenten: Asram abien.\nAnuanom mmarima ne mmea nya teokrase ntetee so mfaso\nWɔn a Wɔkɔ: Wɔn a wɔwɔ bere nyinaa som adwuma no mu a wɔadi mfe 23 kosi 65 a wɔwɔ apɔwmuden, na wɔn tebea bɛma wɔn kwan ma wɔakɔsom wɔ baabiara a wohia mmoa na wokura adwene sɛ “Mini, soma me” no, betumi akɔ bi. ( Yes. 6:8) Ɛsɛ sɛ wɔn a wɔkɔ sukuu no bi nyinaa, anuanom mmarima ne mmea asigyafo, ne awarefo yɛ wɔn a wɔayɛ bere nyinaa som adwuma no atoa so, anyɛ yiye koraa no, mfe abien. Sɛ wɔyɛ awarefo a, anyɛ yiye koraa no, ɛsɛ sɛ wɔyɛ wɔn a wɔaware mfe abien. Ɛsɛ sɛ anuanom mmarima no yɛ asafo mu mpanyimfo anaa asomfo a wɔasom atoam mfe abien. Sɛ wɔyɛ sukuu yi bi wɔ wo man mu a, wɔbɛyɛ nhyiam ama wɔn a wɔpɛ sɛ wɔkɔ bi no wɔ ɔmantam nhyiam ase na wɔde ɛho nsɛm ato wɔn anim.\nMfaso: Anuanom a wɔakɔ Bible Sukuu a Wɔyɛ Ma Anuanom Mmarima Asigyafo ne Bible Sukuu a Wɔyɛ Ma Kristofo Awarefo no bi no aka sukuu no ho nsɛm pii a ɛhyɛ nkuran. Wɔ afe 2013 no, Akwankyerɛ Kuw no penee so ma wɔkaa sukuu abien no boom ma seesei wɔfrɛ no Ahenni Asɛmpakafo Sukuu. Afei de, akwampaefo pii a wɔwɔ ahofama, a anuanom mmea asigyafo ka ho betumi akɔ sukuu yi bi.\nƆWƐN-ABAN GILEAD BIBLE SUKUU\nAtirimpɔw: Wotumi ma wɔn a wɔawie sukuu no mu bi kɔsom wɔ Betel, anaa wɔkɔsom sɛ amansin so ahwɛfo, ne asɛmpatrɛwfo. Sɛ wɔn a wɔawie sukuu no de nea wɔasua no di dwuma yiye a, wɔboa ma asɛnka adwuma no ne adwuma a wɔyɛ wɔ Betel no kɔ so yiye.\nBere Tenten: Asram anum.\nBeae: Watchtower Educational Center, Patterson, New York, U.S.A.\nGilead adesuafo—Patterson, New York\nWɔn a Wɔkɔ: Awarefo, mmarima asigyafo, ne mmea asigyafo a wɔreyɛ bere nyinaa som adwuma titiriw no bi dedaw. Baa Boayikuw no betumi ato nsa afrɛ asɛmpatrɛwfo a wonnya nkɔɔ Gilead sukuu no bi, akwampaefo titiriw, Betelfo, anaa amansin so ahwɛfo ne wɔn yerenom ma wɔahyehyɛ akwammisa krataa no bi. Ɛsɛ sɛ wɔn a wobebisa hokwan no yɛ wɔn a wotumi ka Borɔfo na wɔkyerɛw.\nMfaso: Lade ne Monique a wɔyɛ awarefo a wofi United States a wɔde mfe pii ayɛ asɛmpatrɛw adwuma no na wɔkaa asɛm a edi so yi:\nLade kae sɛ: “Gilead sukuu no atete yɛn ma yetumi kɔyɛ adwuma wɔ wiase baabiara, na yetumi ne yɛn nuanom bom yɛ adwuma.”\nMonique nso de kaa ho sɛ: “Sɛ mede nea masua afi Onyankopɔn Asɛm mu no yɛ adwuma a, ɛma m’ani gye paa wɔ adwuma a mereyɛ no mu. Anigye a ɛte saa a minya no ma mihu sɛ Yehowa dɔ me.”\nAHENNI SOM SUKUU\nAtirimpɔw: Wɔde tete amansin so ahwɛfo ne asafo mu mpanyimfo ne asomfo sɛnea ɛbɛyɛ a wobetumi ahwɛ nguan no na wɔadi asɛyɛde ahorow a wɔwɔ wɔ ahyehyɛde no mu ho dwuma yiye. (Aso. 20:28) Nneɛma a wosusuw ho wɔ sukuu no mu bi fa tebea anaa nsɛm a anuanom rehyia ne asafo ahorow no ahiade ho. Wɔyɛ saa sukuu yi mfe kakra ntam sɛnea Akwankyerɛ Kuw no bɛkyerɛ.\nBere Tenten: Nnansa yi, bere tenten a wɔde yɛ sukuu no akɔ so asesa.\nBeae: Wɔtaa yɛ wɔ Ahenni Asa anaa Nhyiam Asa so.\nWɔn a Wɔkɔ: Ɔmansin sohwɛfo na ɔto nsa frɛ asafo mu mpanyimfo ne asomfo a ɛsɛ sɛ wɔkɔ bi no. Baa dwumadibea no na ɛto nsa frɛ amansin so ahwɛfo.\nMfaso: “Yɛde bere tiaa bi na ɛyɛ sukuu no, nanso nneɛma pii wom na ɛhyɛ mpanyimfo den ma wɔkɔ so de anigye ne akokoduru yɛ wɔn adwuma wɔ Yehowa som mu. Ɛboa mpanyimfo a wɔyɛ foforo ne wɔn a wɔasom akyɛ ma wɔhwɛ nguan no yiye, na wɔde adwenkoro ne nsusuwii koro yɛ wɔn adwuma.”—Quinn.\n“Sukuu no boa yɛn ma yɛte nsɛm ase de hyɛ yɛn gyidi den, na ɛma yehu nneɛma a ebetumi asɛe yɛn gyidi. Afei ɛma yehu ɔkwampa a yɛbɛfa so ahwɛ nguan no.”—Michael.\nSUKUU A WƆYƐ MA AMANSIN SO AHWƐFO NE WƆN YERENOM *\nAtirimpɔw: Ɛboa amansin so ahwɛfo ma wɔsom asafo ahorow no yiye, ɛma “wɔbɔ wɔn ho mmɔden wɔ ɔkasa ne ɔkyerɛkyerɛ mu,” na wɔhwɛ anuanom a wɔhyɛ wɔn nsa no so yiye.—1 Tim. 5:17; 1 Pet. 5:2, 3.\nBere Tenten: Ɔsram baako.\nBeae: Baa dwumadibea no na ɛkyerɛ.\nWɔn a Wɔkɔ: Baa dwumadibea no na ɛto nsa frɛ amansin so ahwɛfo ne wɔn yerenom.\nMfaso: “Afei na yɛate ase paa sɛ Yesu ne ahyehyɛde no ti. Yɛahu sɛ, sɛ yɛkɔsra anuanom a, ɛsɛ sɛ yɛhyɛ wɔn nkuran na yɛboa ma biakoyɛ tena asafo biara mu. Sukuu no ma yehui sɛ, ɛwom sɛ ɔmansin so hwɛfo de afotu ma, na ɛtɔ bere bi mpo a ɔboa teɛteɛ nneɛma de, nanso ne botae paa ne sɛ ɔbɛma anuanom ahu sɛ Yehowa dɔ wɔn.”—Joel ne Connie, adesuakuw a edi kan, 1999.\nSUKUU A WƆYƐ MA BAA BOAYIKUW MUFO NE WƆN YERENOM\nAtirimpɔw: Wɔde boa Baa Boayikuw mufo ma wotumi hwɛ Betel adwuma so yiye. Afei nso, ɛboa wɔn ma wɔhwɛ asafo ahorow no dwumadi ne amansin a ɛwɔ wɔn asasesin mu no so.—Luka 12:48b.\nWɔn a Wɔkɔ: Ɔsom Boayikuw a ɛhyɛ Akwankyerɛ Kuw no ase no na ɛto nsa frɛ Baa Boayikuw anaa Ɔman Boayikuw mufo ne wɔn yerenom ma wɔkɔ bi.\nMfaso: Lowell ne Cara kɔɔ adesuakuw a ɛto so 25 no bi. Seesei wɔsom wɔ Nigeria.\nLowell kae sɛ: “Sukuu no kaee me sɛ, ɛmfa ho adwuma dodow a mereyɛ no, sɛ mepɛ sɛ mesɔ Yehowa ani a, ɛsɛ sɛ meyɛ nea ɔpɛ.”\nCara nso kaa asuade bi a onya fii sukuu no mu ho asɛm sɛ: “Sɛ merentumi nkyerɛkyerɛ biribi mu tiawa a, ɛnde na ɛsɛ sɛ misua ho ade yiye ansa na makyerɛkyerɛ afoforo.”\n^ nky. 63 Ɛnyɛ ɔman biara mu na wɔyɛ saa sukuu yi bi seesei.\n^ nky. 84 Ɛnyɛ ɔman biara mu na wɔyɛ saa sukuu yi bi seesei.\n^ nky. 105 Ɛnyɛ ɔman biara mu na wɔyɛ saa sukuu yi bi seesei.\nWobɛyɛ dɛn ayi akwanside biara afi w’akwan mu na woayɛ nea esi w’ani so no?\nDɛn na yɛbɛyɛ de aboa mmarimaa anaa mmarima a wɔabɔ asu foforo ma wɔanya nkɔso?


Yesu Ne Ɛkwan no, Nokorɛ no ne Nkwa | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nƐkwan no, Nokorɛ no ne Nkwa\nObiara nni hɔ a ɔte asɛmpa a, n’ani nnye. Wo ne w’adɔfo nyinaa, asɛmpa bi wɔ hɔ ma mo.\nSaa asɛmpa no wɔ Bible mu. Bible yɛ nwoma a Ɔbɔadeɛ Yehowa Nyankopɔn ankasa maa wɔkyerɛwee. Nwoma a worekenkan yi, wobɛhu sɛ emu nsɛm fi Bible mu nwoma nnan bi mu, na emu nsɛm yɛ asɛmpa ma yɛn nyinaa. Wɔn a Onyankopɔn maa wɔkyerɛwee ne Mateo, Marko, Luka ne Yohane. Obiara din da nea ɔkyerɛwee so.\nBible mu nwoma nnan yi, nnipa pii frɛ no Nsɛmpa nnan. Yesu ho asɛmpa na ɛwɔ ne nyinaa mu. Ɛma yɛhu sɛ Yesu na Onyankopɔn nam ne so bɛgye nnipa nkwa. Ɛsan ma yɛhu sɛ ɔno na ɔbɛyɛ Onyankopɔn soro Ahenni no so hene ama nnipa a wɔbɛnya ne mu gyidi nyinaa anya nhyira daa.—Marko 10:17, 30; 13:13.\nADƐN NTI NA YƐHIA NSƐMPA NNAN?\nEbia ɛbɛyɛ wo nwonwa sɛ nnipa nnan na Onyankopɔn de ne honhom kaa wɔn maa wɔkyerɛw Yesu asetena ne ne nkyerɛkyerɛ ho asɛm.\nNsɛm a Yesu kae ne nneɛma a ɔyɛe no, ɛyɛ paa sɛ wɔamma onipa baako ankyerɛw na mmom ɔmaa nnipa nnan kyerɛwee. Ma yɛmfa no sɛ nnipa nnan bi gyinagyina ɔkyerɛkyerɛfo bi a waben ho retie no. Nea ɔgyina ɔkyerɛkyerɛfo no anim no yɛ towgyefo, nea ɔgyina ne nifa so no yɛ oduruyɛfo, ɛnna nea ɔgyina ne benkum so no nso mpataayifo, na n’adamfo paa ne ɔkyerɛkyerɛfo no. Nea ɔtɔ so nan no nso gyina n’akyi, na ɔno deɛ wɔn a aka no nyinaa anyin kyɛn no. Mmarima nnan no nyinaa yɛ anokwafo, nanso ɛsono nea obiara de n’adwene kɔɔ so. Sɛ yɛka sɛ mmarima yi mu biara nkyerɛw ɔkyerɛkyerɛfo no nsɛm ne nneɛma a ɔyɛe a, wɔn nyinaa renkyerɛw adekoro. Enti sɛ obi kan nnipa nnan no nsɛm no a, esiane sɛ obiara nko ne nea ɔde n’adwene sii so nti, ɛbɛma onii no ahu ɔkyerɛkyerɛfo no ho nsɛm yie. Mfatoho yi ma yɛhu sɛ mfaso wɔ so paa sɛ nnipa nnan na wɔkyerɛw Ɔkyerɛkyerɛfo Kɛse Yesu ho asɛm.\nYɛahu sɛ nnipa nnan no, ɛsono nea obiara de n’adwene kɔɔ so. Towgyefo no, nnipa a ɔde n’adwene kɔɔ wɔn so paa ne Yudafo, enti ɔkyerɛw nsɛm a ɛbɛboa wɔn. Oduruyɛfo no nso, ayaresa ho asɛm na na ɛdɔɔso wɔ ne de mu, enti nneɛma bi a towgyefo no kae ampue mu, na ebi wɔ hɔ nso a, ɔkaa no kwan foforo so. Ɔkyerɛkyerɛfo no adamfo no deɛ, ɔkyerɛkyerɛfo no suban ne sɛnea ɔte nka na ɔkaa ho asɛm kɛse. Nea ɔtɔ so nnan a ɔyɛ wɔn mu kumaa no nso, na ne nsɛm nnɔɔso. Nanso nea wɔn mu biara kyerɛwee no yɛ nokorɛ. Mfatoho yi ma yɛhu nea enti a yɛhia Nsɛmpa nnan no nyinaa. Ɛma yɛte Yesu nnwuma ne ne nkyerɛkyerɛ ase yie, na ɛma yɛhu ne suban.\nSɛ ebinom reka Nsɛmpa no ho asɛm a, wɔtumi frɛ no ‘Mateo Nsɛmpa’ anaa ‘Yohane Nsɛmpa.’ Wɔka saa a, wɔntii, efisɛ “asɛmpa a ɛfa Yesu Kristo ho” na ɛwɔ nwoma no biara mu. (Marko 1:1) Nanso yɛreka paa a, asɛmpa baako pɛ na ɛwɔ nwoma nnan no nyinaa mu; Yesu ho asɛmpa.\nNnipa pii akenkan Onyankopɔn Asɛm no, na wɔde nsɛm a ɛwɔ Mateo, Marko, Luka ne Yohane atoto ho ahu sɛnea Yesu ho nsɛm nyinaa kɔe pɛpɛɛpɛ. Bɛyɛ afe 170 mu no, Siriani kyerɛwfo Tatian nso yɛɛ bi. Ɔhuu sɛ Nsɛmpa nnan no mu nsɛm yɛ nokorɛ na ɛfiri Onyankopɔn hɔ, enti ɔkaa ne nyinaa boom yɛɛ no nwoma baako. Wɔfrɛ nwoma no Diatessaron; wɔahyehyɛ Yesu ho nsɛm nyinaa wom sɛnea ɛkɔe pɛpɛɛpɛ.\nSaa ara na yɛayɛ nwoma yi a ne din de Yesu Ne Ɛkwan no, Nokorɛ no ne Nkwa no. Nanso nwoma yi deɛ, sɛnea yɛahyehyɛ nsɛm no di mu sen nwoma afoforo. Nea ama atumi ayɛ yie saa ne sɛ, seesei yɛate Yesu nkɔmhyɛ ne ne mfatoho ase yie, na ɛno ama nsɛm a ɔkae ne nneɛma a ɔyɛe no pii mu ada hɔ. Afei nso sɛnea nsɛm no bi didi so no, yɛahu n’ani so yie. Tete nneɛma a wɔatutu fam ahu nso aboa ama nneɛma bi mu ada hɔ, na ama yɛahu adwene a akyerɛwfo no de kaa nsɛm no bi. Nsɛm mmaako mmaako bi wɔ hɔ a, yɛrentumi nsi no pi sɛ wei sii ansa na wei resi. Nanso yɛahyehyɛ nsɛm no sɛnea ɛsɛ na ɛtɔ asom wɔ nwoma a yɛato din Yesu Ne Ɛkwan no, Nokorɛ no ne Nkwa yi mu.\nSɛ worekenkan nwoma yi a, bɔ mmɔden sɛ wobɛhu aba a ɛwom a ɛbɛtumi aboa wo ne w’adɔfo nyinaa. Wobɛkae a, Yesu Kristo ka kyerɛɛ ɔsomafo Toma sɛ: “Mene ɛkwan no ne nokorɛ no ne nkwa. Obiara mma Agya no nkyɛn gye sɛ ɔnam me so.”—Yohane 14:6.\nYesu Ne Ɛkwan no, Nokorɛ no ne Nkwa nwoma yi bɛboa wo ama woahu sɛ Yesu ne “ɛkwan no” ampa. Yesu nko ara na yɛbɛtumi afa ne so abɔ Yehowa Nyankopɔn mpae. Afei nso, ɔno ne ɛkwan a yɛbɛtumi afa ne so apata yɛne Onyankopɔn ntam. (Yohane 16:23; Romafoɔ 5:8) Enti Yesu nko ara ne obi a yɛbɛtumi afa ne so ne Onyankopɔn ayɛ nnamfo.\nYesu ne “nokorɛ no,” efisɛ ɔbaa asase so no, nsɛm a ɔkae ne sɛnea ɔbɔɔ ne bra nyinaa kyerɛ saa. Nkɔmhyɛ pii baa mu wɔ ne so, enti nkɔmhyɛ no “nam ne so ayɛ ‘Aane.’” (2 Korintofoɔ 1:20; Yohane 1:14) Saa nkɔmhyɛ no nyinaa ma yɛhu sɛ Yesu di akoten wɔ Onyankopɔn nhyehyɛe mu.—Adiyisɛm 19:10.\nYesu Kristo ne “nkwa,” efisɛ ne nkwa ne ne mogya a bɔne biara nni ho a ɔde bɔɔ afɔre nti, nnipa bɛtumi anya “nkwa paa no” anaa “daa nkwa.” (1 Timoteo 6:12, 19; Efesofoɔ 1:7; 1 Yohane 1:7) Ade foforo nti a yɛbɛtumi aka sɛ ɔne “nkwa” ne sɛ, nnipa ɔpepem pii nam ne so bɛnya owusɔre aba nkwa mu abɛtena Paradise asase so daa.—Yohane 5:28, 29.\nDwuma a Yesu di wɔ Onyankopɔn nhyehyɛe mu no, ɛsɛ sɛ yɛn nyinaa te ase yie. Yesu ne “ɛkwan no ne nokorɛ no ne nkwa,” enti kɔ so kenkan nwoma yi na nya ne ho nimdeɛ pii.


Asɛmbisa: So wowɔ daa nkwa?\nMmuaeɛ: Twerɛ Kronkron kyerɛ kwan turoduu a ɛde kɔ daa nkwa mu. Deɛ edi kan; ɛsɛ sɛ yɛgye di sɛ yɛayɛ bɔne atia Onyankopɔn. Ɛfiri sɛ wɔn nyinaa ayɛ bɔne, na Nyankopɔn animuoyam abɔ wɔn’ (Romanfoɔ 3:23). Wɔn nyinaa ayɛ biribi a anso Nyankopɔn ani, a anka ɛsɛ sɛ yɛnnya ho asotwe. Esiane sɛ, Nyankopɔn te ase daa nti, sɛ n’asotwe nso te ara no no. ‘Na bɔne akatua ne owuo; Onyankopɔn adom akyɛdeɛ ne daa nkwa, yɛn Adwurade Kristo Yesu mu’ (Romanfoɔ 6:23).\nNanso Yesu Kristo a bɔne nni ne mu (1 Petro 2:22), Nyankopɔn ba (Yohane 1:1,14) bɛwu tua yɛn bɔne so ka maa yɛn. Na Onyankopɔn yi ne dɔ a ɔdɔ yɛn no kyerɛ,, ɛfiri sɛ yɛda so yɛ nnebɔneyɛfoɔ no, Kristo wu maa yɛn (Romanfoɔ 5:8). Nnansa akyi ɔsɔre firii awufoɔ mu (1 korintofoɔ 15:1-4), dii owuo ne asaman so nkunim. ‘Nhyira nka yɛn Awurade Yesu Kristo Nyankopɔn ne agya a ne mmɔborɔhunu a ɛdɔɔso nti ɔnam Yesu Kristo sɔreɛ a ɔfiri awufoɔ mu sɔreeɛ no so awo yɛn foforɔ kɔ anidasoɔ a emu wɔ nkwa mu’ (1 Petro 1:3).\nƐsɛ sɛ yɛsakyera yɛn adwene wɔ Kristo ho – Yesu koraa ne hwan, ɛdeɛ na ɔyɛ maa yɛn, na ɛdeɛn nti na ɔyɛɛ - mmuaeɛ ne sɛ, yɛn nkwagyeɛ ntira. (Asomafoɔ no nnwuma 3:19). Sɛ yɛde yɛn ho to no so, na yɛgye di sɛ n’asennua so wuo no bɛtumi atua yɛn bɔne so ka a, ɔde yɛn bɔne bɛkyɛ yɛn na yɛnya daa nkwa. Twerɛ Kronkron sɛ: Na sɛdeɛ Onyakopɔn dɔɔ wiase nie, sɛ ɔde ne ba a ɔwoo no korɔ no maeɛ, na obira a ɔgye no die no anyera, na wanya daa nkwa’ (Yohane 3:16). ‘Na sɛ wode w’ano pae mu ka sɛ Yesu ne Awurade, na wode w’akoma gye di sɛ Onyankopɔn anyene no afiri awufoɔ mu a, wɔbɛgye wo nkwa’ (Romanfoɔ 10:9). Asɛnnua no so adwuma a Yesu wieeɛ no so gyidie nko ara ne nokorɛ kwan a ɛde kɔ nkwagyeeɛ mu. ‘Na Adom na wɔde nam gyidie so agye mo nkwa, ɛmfiri nnwuma mu, na obiara anhoahoa ne ho’ (Efesofoɔ 2:8-9)\nSɛ wopɛ sɛ wogye Yesu sɛ wo kra agyenkwa a, bɔ saa mpaeɛ wei. Kae sɛ, worebɔ saa mpaeɛ yi anaa mpaeɛ foforɔ bi ntumi nnye wo nkwa. Kristo mu gyidie nko ara na ɛtumi gye nnipa nkwa. Saa mpaeɛ yi yɛ ɔkwan a wonam Nyankopɔn mu gyidie a wowɔ de reda no ase sɛ wɔ wo nkwagyeɛ ho. ‘Awurade Nyankopɔn, menim sɛ mayɛ bɔne atia wo a anka asotwe na ɛsɛ me. Nanso megye di sɛ Yesu Kristo atua m’asotwe so ka na menam ne mu gyidie so anya bɔne fafire. Megye bɔnefafire ɛnam Yesu so ba no, na megye di sɛ wobɛma me ahoma ama me kra. Mefa Yesu sɛ me kra agyenkwa! Meda wo ase wɔ adom ne fafirie sonowonko a me nsa aka - akyɛdeɛ a ɛte ase daa no nti! Amen!’


Romafo 12 | Intanɛt So Bible| Wiase Foforɔ Nkyerɛaseɛ\nƆde Kɔmaa Romafo 12:1-21\nMomfa mo nipadua mmɔ afɔre a ɛte ase (1, 2)\nAkyɛde no dɔɔso, nanso nipadua no yɛ baako (3-8)\nSɛnea ɛsɛ sɛ Kristofo bɔ wɔn bra (9-21)\n12 Enti anuanom, menam Onyankopɔn mmɔborɔhunu so srɛ mo sɛ momfa mo nipadua+ mmɔ afɔre a ɛte ase, a ɛyɛ kronkron,+ na ɛsɔ Onyankopɔn ani. Na bere a mode ɔsom kronn rema no no, momfa mo adwene nyɛ adwuma nsusuw nneɛma ho.+ 2 Na munnyae sɛ moma wiase yi* kyerɛ mo kwan; mmom monsesa mo adwene mfa nyɛ mo ho foforo,+ sɛnea ɛbɛyɛ a mubehu+ nea Onyankopɔn pɛ, a eye, na ɛsɔ ani, na edi mu no. 3 Menam adom a wɔde adom me no so ka kyerɛ mo mu biara sɛ, ɛnsɛ sɛ obu ne ho tra nea ɛsɛ.+ Mmom onnwen na onnya adwene a emu da hɔ, sɛnea gyidi a Onyankopɔn asusuw ama no no te.+ 4 Efisɛ nipadua wɔ akwaa bebree,+ nanso akwaa no nyinaa nyɛ adwuma baako. 5 Saa ara na yɛn nso, ɛwom sɛ yɛdɔɔso de, nanso yɛyɛ nipadua baako wɔ Kristo mu, na yɛn mu biara yɛ ne yɔnko akwaa.+ 6 Esiane adom a wɔde adom yɛn no nti, obiara ne akyɛde a ɔwɔ.+ Ɛno nti, sɛ ɛyɛ nkɔmhyɛ a, momma yɛnhyɛ nkɔm sɛnea yɛn gyidi te; 7 sɛ ɛyɛ ɔsom a, momma yɛnkɔ so nsom; nea ɔkyerɛkyerɛ no, ɔnkɔ so nkyerɛkyerɛ;+ 8 nea ɔhyɛ nkurɔfo nkuran* no, ɔnkɔ so nhyɛ nkuran;*+ nea ɔkyɛ ade no, onyi ne yam nyɛ;+ nea odi biribi anim no, ɔnyere ne ho nyɛ;+ nea ohu mmɔbɔ no, ɔmfa anigye nyɛ.+ 9 Mommma nyaatwom mmma mo dɔ mu.+ Munkyi bɔne;+ mommata papa ho. 10 Munnya onuadɔ mma mo ho, na obiara mpɛ ne yɔnko asɛm paa. Obiara nni kan* mfa nidi mma ne yɔnko.+ 11 Monyere mo ho* nyɛ adwuma, na monnyɛ anihaw.*+ Monyɛ hyew honhom mu.+ Monyɛ adwuma mma Yehowa* sɛ nkoa.+ 12 Munni ahurusi wɔ anidaso no mu. Mummia mo ani nnyina amanehunu mu.+ Mommɔ mpae daa.+ 13 Momma akronkronfo nea wohia.+ Momma mo ani nnye ahɔhoyɛ ho.+ 14 Monkɔ so nhyira wɔn a wɔtan mo ani no;+ munhyira, na ɛnsɛ sɛ modome.+ 15 Mo ne wɔn a wodi ahurusi nni ahurusi; mo ne wɔn a wosu nsu. 16 Adwene a mowɔ wɔ mo ho no, munnya saa adwene no ara bi wɔ afoforo ho; munnnwinnwen nneɛma akɛse ho, na mmom munni nneɛma a ɛba fam akyi.+ Monnyɛ mo ani so anyansafo.+ 17 Mommfa bɔne nntua obiara bɔne so ka.+ Nneɛma a nnipa nyinaa hu sɛ eye no, momma ɛho nhia mo. 18 Sɛ ɛbɛyɛ yiye a, mo fam de, monyɛ nea mubetumi biara ne nnipa nyinaa ntena asomdwoe mu.+ 19 Adɔfo, munntua bɔne so ka, na mmom munnyaw mma abufuw no;*+ efisɛ wɔakyerɛw sɛ: “ ‘Me na mitua bɔne so ka; me ara metua ka,’ Yehowa* na waka.”+ 20 Mmom “sɛ ɔkɔm de wo tamfo a, ma no biribi nni; sɛ osukɔm de no a, ma no biribi nnom. Woyɛ saa a, wobɛboaboa nnyansramma ano agu n’apampam.”*+ 21 Mma bɔne nnni wo so nkonim, na mmom kɔ so fa papa di bɔne so nkonim.+\n^ Anaa “otu fo.”\n^ Anaa “ntu fo.”\n^ Anaa “Obiara nni kan ntu anammɔn.”\n^ Anaa “Momfa nsi; Momfa ahokeka.”\n^ Anaa “monnyɛ mo adwuma anihaw so.”\n^ Kyerɛ sɛ, Onyankopɔn abufuw.\n^ Kyerɛ sɛ, wobɛma onipa no abufuw no anan akɔ, na ne koma aba fam.


2 Korintofo 12 | Intanɛt So Bible| Wiase Foforɔ Nkyerɛaseɛ\nNea Ɛto So Abien A Ɔde Kɔmaa Korintofo 12:1-21\nAnisoadehu a Paul nyae (1-7a)\nPaul ‘honam mu nsɔe’ (7b-10)\nAsomafo ahotefo no nkyɛn Paul (11-13)\nNá Korintofo no asɛm hia Paul (14-21)\n12 Ɛsɛ sɛ mehoahoa me ho. Mfaso nni so, nanso merebɛka anisoadehu+ ne oyikyerɛ a efi Awurade hɔ+ ho asɛm. 2 Minim onipa bi wɔ Kristo mu a mfe 14 ni wohwim no kɔɔ ɔsoro a ɛto so abiɛsa. Sɛ ɛyɛ ɔhonam mu oo, sɛ ɛnyɛ ɔhonam mu oo, minnim; Onyankopɔn na onim. 3 Yiw, minim saa onipa no. Sɛ ɛyɛ ɔhonam mu oo, sɛ ɛnyɛ ɔhonam oo, minnim; Onyankopɔn na onim. 4 Wohwim no kɔɔ paradise, na ɔtee nsɛm a wontumi nka, a mmara mma kwan sɛ onipa bɛka. 5 Onipa a ɔte saa na mede no bɛhoahoa me ho, na m’ankasa de, merenhoahoa me ho, gye me mmerɛwyɛ na mede bɛhoahoa me ho. 6 Na sɛ mepɛ sɛ mehoahoa me ho mpo a, ɛno nkyerɛ sɛ minni adwene, efisɛ nea mɛka no yɛ nokware. Nanso merenhoahoa me ho, na amma obi ammu me ankyɛn nea ohu wɔ me ho anaa nea ɔte fi me hɔ 7 esiane oyikyerɛ a ɛyɛ nwonwa a minya nti. Nea ɛbɛyɛ a meremma me ho so mmoro so nti, wɔama me ɔhonam mu nsɔe,+ Satan bɔfo, sɛ ɔnkɔ so mpaapae m’asom* na mamma me ho so ammoro so. 8 Mesrɛɛ Awurade mprɛnsa wɔ ho, sɛ emfi me so. 9 Nanso ɔka kyerɛɛ me sɛ: “M’adom dɔɔso ma wo, efisɛ mmerɛwyɛ mu na me tumi wie pɛyɛ.”*+ Enti mede anigye kɛse bɛhoahoa me ho wɔ me mmerɛwyɛ ho mmom, sɛnea ɛbɛyɛ a Kristo ahoɔden bɛtena me so sɛ ntamadan. 10 Ɛno nti, mmerɛwyɛ ne adapaatwa ne ohia ne tan a nkurɔfo tan m’ani ne ahokyere a Kristo nti mihyia no yɛ anigyesɛm ma me. Efisɛ meyɛ mmerɛw a, ɛno mmom na minya ahoɔden.+ 11 Mayɛ obi a onni adwene. Mo na moama mayɛ saa, efisɛ ɛsɛ sɛ anka mokamfo me. Na sɛ mensɛ hwee mpo a, wɔn a mokyerɛ sɛ wɔyɛ asomafo ahotefo no, biribiara nni hɔ a wɔde kyɛn me.+ 12 Mo ara muhuu nsɛnkyerɛnne a ɛkyerɛ sɛ meyɛ ɔsomafo no. Muhuu animia kɛse+ ne nsɛnkyerɛnne ne anwonwade ne ahoɔden nnwuma*+ no. 13 Ɛyɛɛ dɛn na asafo ahorow no nyaa hokwan bi a mo de moannya bi? Ɛno ara ne sɛ, manyɛ adesoa amma mo.+ Mesrɛ mo, momfa mfomso yi nkyɛ me. 14 Hwɛ! Eyi ne ne mprɛnsa so a mayɛ krado sɛ mereba mo nkyɛn, na merenyɛ mo so adesoa. Na ɛnyɛ mo ahode na merehwehwɛ,+ na mmom mo na merehwehwɛ mo. Efisɛ ɛnyɛ mma+ na ɛsɛ sɛ wɔpɛ ade gu hɔ ma wɔn awofo, na mmom awofo na ɛsɛ sɛ wɔpɛ ade gu hɔ ma wɔn mma. 15 Na me de, mede anigye kɛse de nea mewɔ nyinaa bɛma, na mede me ho ama mo* korakora.+ Sɛnea medɔ mo boro so yi, ɛnsɛ sɛ mo nso modɔ me saa ara bi anaa? 16 Ne nyinaa mu no, manyɛ mo so adesoa.+ Nanso moka sɛ mede “nyansakwan” ne “nnɛɛdɛɛ” na enyaa mo. 17 Wɔn a mesomaa wɔn mo nkyɛn no, menam wɔn mu bi so didii mo ho anaa? 18 Mesrɛɛ Tito, na mesomaa onua no kaa ne ho. Tito didii mo ho anaa? Daabida.+ Ɛnyɛ honhom koro no ara mu na yɛnantewee? Ɛnyɛ anammɔn koro no ara na yetui? 19 Saa bere yi nyinaa, na mo adwene yɛ mo sɛ yɛreyi yɛn ano akyerɛ mo anaa? Onyankopɔn anim na yɛkasa wɔ Kristo mu. Nanso adɔfo, hyɛ a yɛpɛ sɛ yɛhyɛ mo den nti na yɛyɛ biribiara. 20 Na misuro sɛ, sɛ meba a, ebia meremmɛto mo sɛnea mepɛ, na me nso, morenhu me sɛnea mopɛ. Mmom anhwɛ a nea mɛba abɛto so ne mansotwe, ahoɔyaw, abufuw, twe-ma-mentwe, anoɔyaw, huhuhuhu,* ahomaso, ne sakasaka. 21 Ebia mesan ba mo nkyɛn a, me Nyankopɔn bɛbrɛ me ase wɔ mo anim. Na wɔn a wɔyɛɛ bɔne a wɔnsakraa wɔn adwene wɔ wɔn bra fĩ,* ne wɔn aguamammɔ,* ne wɔn ahohwisɛm* ho no, ebia medi wɔn mu pii ho awerɛhow.\n^ Anaa “mmobɔ me.”\n^ Anaa “di mu.”\n^ Anaa “nseku; nkɔnkɔnsa.”\n2 Korintofo 12


Romafo 4 | Intanɛt So Bible| Wiase Foforɔ Nkyerɛaseɛ\nƆde Kɔmaa Romafo 4:1-25\nAbraham gyidi nti, wobuu no ɔtreneeni (1-12)\nAbraham yɛ wɔn a wɔwɔ gyidi nyinaa agya (11)\nƐnam gyidi so na wonyaa bɔhyɛ no (13-25)\n4 Sɛ saa na ɛte a, ɛnde dɛn na yɛbɛka sɛ yɛn honam fam agya Abraham nyae? 2 Sɛ nnwuma a Abraham yɛe nti na wobuu no ɔtreneeni* a, anka obenya nea ɔde bɛhoahoa ne ho, nanso ɛnyɛ Onyankopɔn anim. 3 Na dɛn na kyerɛwsɛm no ka? Ɛka sɛ: “Abraham gyee Yehowa* dii, na wobuu no sɛ ɔyɛ ɔtreneeni.”+ 4 Onipa a ɔyɛ adwuma no, sɛ wotua no ka a, wommu no sɛ ɛyɛ adom, mmom wobu no sɛ wɔde no ka, ɛnna wɔatua. 5 Nanso sɛ onipa bi nyɛ adwuma, na sɛ ogye Nea obu ɔbɔnefo bem* no di a, ne gyidi no nti, wobu no ɔtreneeni.*+ 6 Dawid nso kae sɛ, sɛ Onyankopɔn bu onipa bi sɛ ɔyɛ ɔtreneeni na ennyina ne nnwuma so a, saa onipa no ani gye. Nea ɔkae ni: 7 “Anigye ne wɔn a wɔde wɔn mmarato akyɛ wɔn na wɔakata wɔn bɔne so;* 8 anigye ne onipa a Yehowa* remmu ne bɔne ho akontaa da.”+ 9 Saa anigye yi, wɔn a wɔatwa twetia* nko ara na enya anaa wɔn a wontwaa twetia nso ka ho?+ Efisɛ yɛka sɛ: “Abraham gyidi nti, wobuu no sɛ ɔyɛ ɔtreneeni.”+ 10 Bere bɛn na wobuu no sɛ ɔyɛ ɔtreneeni? Ɛyɛ bere a na watwa twetia anaa bere a na ontwaa twetia? Ɛnyɛ bere a na watwa twetia, na mmom bere a na onnya ntwaa twetia. 11 Na onyaa sɛnkyerɛnne+ a ɛne twetiatwa. Wɔde maa no sɛ ahyɛnsode,* de kyerɛe sɛ, ne gyidi nti, bere a onnya ntwaa twetia no, wobuu no sɛ ɔyɛ ɔtreneeni, sɛnea ɛbɛyɛ a ɔbɛyɛ wɔn a wɔwɔ gyidi a wontwaa twetia no nyinaa agya,+ na wɔabu wɔn sɛ atreneefo; 12 afei nso, na ɛbɛma wabɛyɛ wɔn a wɔatwa twetia no agya, ɛnyɛ wɔn a wɔbata twetiatwa ho no nko ara, na mmom wɔn a wodii yɛn agya Abraham+ anammɔn akyi pɛpɛɛpɛ bere a na ontwaa twetia no nso. 13 Ɛnyɛ mmara na Abraham anaa n’asefo* nam so nyaa bɔhyɛ sɛ obenya wiase bi sɛ agyapade,+ mmom gyidi a onyae a ɛma wobuu no treneeni ntia.+ 14 Na sɛ wɔn a wɔbata mmara ho no na wobedi ade a, ɛnde na gyidi abɛyɛ biribi a mfaso nni so, na na bɔhyɛ no ayɛ bɔhyɛ hunu. 15 Nea ɛwom ne sɛ, Mmara no de abufuw ba,+ nanso baabi a mmara nni no, mmarato biara nso nni hɔ.+ 16 Ɛno nti na ɛnam gyidi so no, sɛnea ɛbɛyɛ a ebegyina adom so,+ na ama bɔhyɛ no atim ama n’asefo*+ nyinaa, ɛnyɛ wɔn a wɔbata Mmara no ho nko ara, na mmom wɔn a wɔbata Abraham gyidi ho nso. Ɔyɛ yɛn nyinaa agya.+ 17 (Ɛte sɛ nea wɔakyerɛw yi: “Mayi wo de wo ayɛ aman bebree agya.”)+ Eyi sii wɔ Onyankopɔn a onyaa ne mu gyidi no anim. Ɔno ne Onyankopɔn a onyan awufo, a ɔfrɛ nneɛma a ɛmmae sɛ nneɛma a ɛwɔ hɔ no.* 18 Ɛwom sɛ na onni nea obegyina so anya anidaso, nanso onyaa anidaso gye dii sɛ ɔbɛyɛ aman bebree agya, sɛnea na wɔaka ato hɔ sɛ, “Saa na w’asefo* bɛyɛ,”+ no. 19 Na ɛwom sɛ ne gyidi anyɛ mmerɛw de, nanso osusuw ɔno ara ne nipadua a na awu no ho, (efisɛ na wadi bɛyɛ mfe 100)+ ɛne Sara yafunu a na awu*+ no nso ho. 20 Nanso Onyankopɔn bɔhyɛ nti, ne gyidi anhinhim na wannye akyinnye. Na mmom ne gyidi ma onyaa ahoɔden, na ɔhyɛɛ Onyankopɔn anuonyam, 21 na ogye dii paa sɛ nea Onyankopɔn ahyɛ ho bɔ no, Obetumi ayɛ nso.+ 22 Ɛno nti, “wobuu no sɛ ɔyɛ ɔtreneeni.”+ 23 Nanso asɛm a ɛne “wobuu no sɛ ɔyɛ ɔtreneeni” no, ɛnyɛ ɔno nko ara nti na wɔkyerɛwee.+ 24 Mmom wɔkyerɛw maa yɛn nso. Yɛn nso wobebu yɛn sɛ atreneefo, efisɛ yegye Nea onyan yɛn Awurade Yesu fii awufo mu no di.+ 25 Yɛn mfomso nti na woyii no mae,+ na wonyan no sɛnea ɛbɛyɛ a wobebu yɛn atreneefo.+\n^ Anaa “bem.”\n^ Anaa “obu ɔbɔnefo ɔtreneeni.”\n^ Anaa “wobu ne gyidi sɛ trenee ma no.”\n^ Anaa “wɔde wɔn bɔne akyɛ wɔn.”\n^ Anaa “wɔatwa wɔn dua.”\n^ Anaa “Wɔde sii so dua maa no.”\n^ Anaa “n’aba.”\n^ Ebetumi nso akyerɛ, “ɔma nneɛma a enni hɔ ba.”\n^ Anaa “Sara yafunu a na entumi nwo ba.”


Genesis 19 | Intanɛt So Bible| Wiase Foforɔ Nkyerɛaseɛ\n19 Afei abɔfo baanu no koduu Sodom anwummere, na na Lot te Sodom kurow no pon ano.+ Lot ani bɔɔ wɔn so no, ɔsɔre kohyiaa wɔn de n’anim butuw fam.+ 2 Na ɔkae sɛ: “Me wuranom, mesrɛ mo momman mmra mo akoa fie mmɛda ha anadwo yi, na wɔnhohoro mo nan ho,+ na ade kye a moasɔre ntɛm atoa mo akwantu no so.”+ Ɛnna wɔkae sɛ: “Dabi, abɔnten so na yɛbɛtena anadwo yi.”+ 3 Nanso ɔsrɛɛ wɔn denneennen,+ enti wɔne no kɔɔ fie. Afei ɔtow wɔn pon,+ na ɔtõõ paanoo a mmɔkaw nnim+ maa wɔn, na wofii ase didii. 4 Wonnya nkɔɔ kɛtɛ so no, Sodom kurow no mu mmarima betwaa fie no ho hyiae,+ efi mmarimaa so kosi nkwakoraa so, nnipa a wɔwɔ hɔ nyinaa bɔɔ twi bae.+ 5 Na wɔteɛteɛm guu Lot so sɛ: “Mmarima a wɔbaa wo nkyɛn anadwo yi no wɔ he? Fa wɔn bra na yɛne wɔn nna.”+ 6 Afei Lot pue kɔɔ wɔn nkyɛn wɔ ɔpon no ano, na ɔtoo pon no mu wɔ n’akyi. 7 Ɛnna ɔkae sɛ: “Me nuanom, mesrɛ mo, monnyɛ bɔne saa.+ 8 Mesrɛ mo, mewɔ mmabea baanu a ɔbarima biara mfaa ne ho nkaa wɔn.+ Momma memfa wɔn mmrɛ mo na monyɛ wɔn nea mopɛ biara.+ Na mmarima yi de, mommfa mo nsa nnka wɔn,+ na ɛno nti na makora wɔn so wɔ fie ha yi.”+ 9 Ɛnna wɔkae sɛ: “Twe wo ho!” Na wɔtoaa so sɛ: “Wobaa ha sɛ ɔhɔho+ ankonam na afei woadan ɔtemmufo.+ Nea yɛde rebɛyɛ wo no bɛsen wɔn de.” Na wotuu bum baa Lot so,+ na wɔpɛe sɛ wobubu ɔpon no+ kɔ mu. 10 Enti mmarima no soo Lot mu twee no baa fie no mu, na wɔtoo pon no mu. 11 Na wɔmaa mmarima a wogyinagyina ɔpon no ano no ani furafurae,+ efi akumaa so kosi ɔkɛse so,+ na wɔhwehwɛɛ ofie no ano kwan brɛe.+ 12 Afei mmarima no bisaa Lot sɛ: “Wowɔ obi ka wo ho wɔ ha? W’ase, wo mmabarima ne wo mmabea anaa wo busuani biara a ɔwɔ kurow yi mu no, yi wɔn fi ha!+ 13 Na yɛrebɛsɛe ha, efisɛ osu ne nteɛm a wɔama aba no ano ayɛ den Yehowa anim,+ enti Yehowa asoma yɛn sɛ yɛmmɛsɛe kurow no.”+ 14 Enti Lot fii adi ne ne nsenom a wɔrebɛware ne mmabea no kɔkasae sɛ: “Monsɔre! Mumfi ha, efisɛ Yehowa rebɛsɛe kurow yi!”+ Nanso ɔyɛɛ ne nsenom ani so sɛ obi a ɔreyi nsɛnkwaa.+ 15 Na ade reyɛ akye no, abɔfo no ani beree Lot so sɛ: “Sɔre! Fa wo yere ne wo mmabea baanu a wɔwɔ ha no+ na wɔampra wo amfra kurow yi amumɔyɛ!”+ 16 Bere a ɔretwentwɛn ne nan ase no,+ Yehowa mmɔborɔhunu nti,+ mmarima no susoo ɔne ne yere ne ne mmabea baanu no nsa de wɔn pue kɔɔ kurow no akyi.+ 17 Bere a wɔde wɔn duu kurow no akyi no, wɔn mu biako kae sɛ: “Munguan nnye mo kra!+ Monnhwɛ mo akyi+ na munnnyina Mantam yi mu baabiara!+ Munguan nkɔ bepɔw so na wɔampra mo ankɔ!”+ 18 Ɛnna Lot ka kyerɛɛ wɔn sɛ: “Yehowa, mesrɛ wo, nyɛ saa! 19 Mahu ampa sɛ w’akoa anya w’anim dom+ na woatrɛw w’adɔe mu ama me+ nti na wopɛ sɛ wugye me kra yi,+ nanso merentumi nguan nkɔ bepɔw so hɔ, efisɛ anhwɛ a na asiane bi akosiane me ma mawu.+ 20 Kurow yi bɛn sɛ metumi aguan akɔ hɔ, na ɛyɛ ade ketewaa.+ Mesrɛ wo ma minguan nkɔ hɔ na manya me kra,+ anaa ɛnyɛ ade ketewaa wɔ w’ani so?” 21 Na ɔka kyerɛɛ no sɛ: “Eyi mu nso metie wo,+ na merensɛe kurow a woaka ho asɛm no.+ 22 Yɛ ntɛm! Guan kɔ hɔ, efisɛ sɛ wunnuu hɔ a merenyɛ hwee!”+ Na ɛno nti ɔtoo kurow no din Soar.+ 23 Lot duu Soar no, na owia apue asase so.+ 24 Afei Yehowa maa sufre ne ogya tɔ fii soro, Yehowa nkyɛn, guu Sodom ne Gomora so.+ 25 Enti ɔsɛee nkurow yi ne Mantam hɔ nyinaa ne nnipa a wɔwɔ nkurow no mu nyinaa ne biribiara a efifi asase no so.+ 26 Na ne yere twaa n’ani hwɛɛ n’akyi, na ɔdan nkyene siw.+ 27 Abraham sɔree anɔpatutuutu kɔɔ faako a ogyinae ne Yehowa kasae no.+ 28 Afei ɔmaa n’ani so hwɛɛ Sodom ne Gomora ne Mantam hɔ asase nyinaa na ohui sɛ biribi rekɔ so. Hwɛ, ewim ayɛ wusiw kumɔnn te sɛ fononoo* mu wusiw!+ 29 Nanso bere a Onyankopɔn resɛe nkurow a ɛwɔ Mantam hɔ no, Onyankopɔn kaee Abraham na ɔma woyii Lot fii nkurow a ɔresɛe no no mu, baabi a na ɔte no.+ 30 Akyiri yi Lot tu fii Soar na ɔne ne mmabea no kɔtenaa bepɔw so,+ efisɛ na osuro sɛ ɔbɛtena Soar.+ Enti ɔne ne mmabea no kɔtenaa ɔbodan bi mu. 31 Na ne babea panyin no ka kyerɛɛ akumaa no sɛ: “Yɛn papa abɔ akwakoraa na ɔbarima biara nni asase yi so a ɔbɛba yɛn ho sɛnea wɔyɛ wɔ asase so baabiara no.+ 32 Bra na yɛmma yɛn papa nsã nnom+ na yɛne no nna na yennya ne hɔ mma.”+ 33 Enti wɔmaa wɔn papa nsã nomee anadwo no;+ afei ɔpanyin no ne no kɔdae, nanso papa no anhu bere a ɔbɛdaa hɔ ne bere a ɔsɔree. 34 Ade kyee no, ɔpanyin no ka kyerɛɛ akumaa no sɛ: “Hwɛ, me ne me papa dae nnɛra anadwo. Ma yɛmma no nsa nnom anadwo yi nso na wo ne no nkɔda, na yɛanya yɛn papa hɔ mma.” 35 Enti wɔmaa wɔn papa nsa nomee saa anadwo no nso; afei akumaa no ne no kɔdae, nanso papa no anhu bere a ɔbɛdaa hɔ ne bere a ɔsɔree. 36 Na Lot mmabea baanu no ne wɔn papa nyinsɛnee.+ 37 Akyiri yi ɔpanyin no woo ɔbabarima na ɔtoo ne din Moab.+ Ɔno ne Moabfo agya de besi nnɛ.+ 38 Na akumaa no nso woo ɔbabarima na ɔtoo ne din Ben-Ami. Ɔno ne Ammonfo agya+ de besi nnɛ.\n^ Kyerɛ sɛ, “fononoo kɛse a wɔde tõ birikisi.”


Hyiadan—Baabi a Yesu ne N’asuafo no Kaa Asɛm No\nƆwɛn-Aban | April 2010\nKENKAN WƆ Albanian Amharic Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Ga Georgian German Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Latvian Lithuanian Luo Malagasy Malayalam Maya Myanmar Norwegian Oromo Ossetian Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Sepedi Sesotho (Lesotho) Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tsonga Tswana Turkish Twi Ukrainian Vietnamese\n“Afei okyinkyin Galilea nyinaa, kyerɛkyerɛe wɔ wɔn hyia adan mu kaa ahenni no ho asɛmpa.”—MATEO 4:23.\nSƐ YƐKENKAN Asɛmpa no a, mpɛn pii na yehu sɛ na Yesu taa kɔ hyiadan mu. Sɛ́ ebia na Yesu wɔ Nasaret, kurow a wɔtetee no wom, anaa Kapernaum, baabi a na ɔtaa tena, anaa nkurow ne nkuraa a ɔkɔɔ hɔ wɔ mfe abiɛsa ne fã a ɔde yɛɛ n’asɛnka adwuma no anibere so mu no, na ɔtaa ka asɛm no na ɔkyerɛkyerɛ Onyankopɔn Ahenni ho asɛm wɔ hyiadan a ɛwɔ hɔ no mu. Nokwarem no, bere a na Yesu reka n’asɛnka adwuma no ho asɛm no, ɔkae sɛ: “Mekyerɛkyerɛe daa wɔ hyiadan mu ne asɔrefie, baabi a Yudafo nyinaa hyia.”—Yohane 18:20.\nSaa ara na na Yesu asomafo no ne tete Kristofo no kyerɛkyerɛ nkurɔfo wɔ Yudafo hyia adan mu. Nanso, ɛyɛɛ dɛn na Yudafo no fii ase som wɔ hyia adan mu? Ná mmeae a ɛtete saa a wɔsom wɔ hɔ no te dɛn wɔ Yesu bere so? Ma yɛnhwɛ sɛnea na ɛte ankasa.\nBiribi Titiriw a na Yudafo no Taa Yɛ Ná Yudafo mmarima kɔ Yerusalem mprɛnsa afe biara kodi afahyɛ a na ɛkɔ so wɔ asɔrefie kronkron hɔ no. Nanso, sɛ ebia wɔte Palestina anaa Yudafo nkurow a ɛwɔ aman foforo so no bi mu no, na daa wɔkɔsom wɔ hyiadan a ɛwɔ baabi a wɔte no mu.\nBere bɛn na wofii ase de hyiadan dii dwuma? Ebinom susuw sɛ ɛbɛyɛ bere a na Yudafo no wɔ nnommumfa mu wɔ Babilon (afe 607-537 ansa na wɔrewo Yesu), bere a na Yehowa asɔrefie no asɛe no. Anaasɛ ebia ɛyɛ bere a Yudafo no fii nnommumfa mu bae no ara pɛ, bere a ɔsɔfo Esra hyɛɛ ne mamfo nkuran sɛ wonsua Onyankopɔn Mmara na wɔnte ase yiye no.—Esra 7:10; 8:1-8; 10:3.\nNea asɛmfua “hyiadan” kyerɛ ankasa ne “nhyiam” anaa “asafo.” Saa ara na wɔde dii dwuma wɔ Septuagint—Hebri Kyerɛwnsɛm a wɔkyerɛɛ ase kɔɔ Hela kasa mu—no mu. Nanso bere bi akyi no, wɔbɛfrɛɛ adan a na nkurɔfo hyiam wom som no hyiadan. Ebeduu afeha a edi kan no mu no, ɛkame ayɛ sɛ na kurow biara a Yesu kɔɔ mu no wɔ n’ankasa hyiadan; na hyiadan bɛboro biako wɔ kuropɔn ahorow mu, na na pii wɔ Yerusalem. Ná saa adan no te dɛn?\nAdan a Wɔsom Wom a na Ɛnyɛ Kyenkyerenn Sɛ na Yudafo no repɛ baabi a wobesi hyiadan a, na wɔtaa pɛ asase a ɛda koko so, na na wosi dan no ma anim hwɛ (1) Yerusalem. Ɛte sɛ nea na ɛyɛ den kakra sɛ wobedu gyinapɛn a ɛte saa ho efisɛ na ɛnyɛ bere nyinaa na wotumi nya beae a ɛte saa si dan no.\nSɛ wosi hyiadan wie a, na ɛntaa nyɛ ɔdan a ɛkyere so biara, na na wɔmfa nneɛma pii nsiesie mu. Nanso ade titiriw a na ɛwɔ hyiadan mu ne adaka (2) a na wɔde kurow no agyapade a ɛsom bo paa—Kyerɛw Kronkron no a na wɔakyerɛw agu nhoma mmobɔwee so—no hyɛ mu. Sɛ wɔreyɛ nhyiam wɔ hyiadan mu a, na wɔde adaka no si ne sibea, na sɛ wowie a, wɔasan de akosi ɔdan no mu ato mu (3).\nNa anim akongua a ɛhwɛ asafo no anim no bɛn adaka no, (4) na ɛso na na hyiadan mu mpanyimfo ne nnipa atitiriw a wɔato nsa afrɛ wɔn no tena. (Mateo 23:5, 6) Ɛrekɔ asa no mfinimfini no, apa bi wɔ hɔ a ɔkasafo begyina so (5). Ná wɔahyehyɛ benkyi a asafo mma no bɛtenatena so no akuw abiɛsa wɔ apa a ɔkasafo no begyina so no anim (6).\nMpɛn pii no, na nnipa a wohyiam wɔ hyiadan mu no ara na wotua ho aka. Ná wɔde ntoboa a adefo ne ahiafo nyinaa yi no siesie ɔdan no, na akɔ so ayɛ fɛ. Ɛnde na nhyiam a wɔyɛ wɔ hyiadan mu no te dɛn?\nSɛnea na wɔsom wɔ Hyiadan Mu Ɔsom ho dwumadi a na ɛkɔ so wɔ hyiadan mu no bi ne ayeyi, mpaebɔ, Kyerɛwnsɛm akenkan, ne afei asɛnka ne ɔkyerɛkyerɛ. Ná asafo no de Yudafo gyidikasɛm a wɔfrɛ no Shema no na efi ase. Wonyaa edin no fii asɛmfua a edi kan wɔ kyerɛwsɛm a wodi kan kenkan no mu. Ɛka sɛ: “Israel, tie [Shema]: Yehowa yɛn Nyankopɔn yɛ Yehowa koro.”—Deuteronomium 6:4.\nAfei, wɔkenkan Bible mu nhoma anum a edi kan a Mose kyerɛwee a wɔfrɛ no Torah no, na wɔkyerɛkyerɛ mu. (Asomafo Nnwuma 15:21) Ɛno akyi no, wɔkenkan adiyifo no nhoma no afã horow bi (haftarahs) na wɔkyerɛkyerɛ mu ma wohu sɛnea wobetumi de ayɛ adwuma. Ɛtɔ mmere bi a, wɔma ahɔho a wɔabɛsra wɔn no di ɔfã yi ho dwuma sɛnea Yesu yɛe a wɔaka ho asɛm wɔ Luka 4:16-21 no.\nNokwarem no, nhoma mmobɔwee a wɔde maa Yesu wɔ saa nhyiam no ase no nte sɛ Bible a yɛwɔ no nnɛ no, na enni nkyekyɛm ahorow. Enti yebetumi ayɛ ho mfonini ahu sɛnea na Yesu de ne nsa benkum rebuebue nhoma mmobɔwee no na ɔde ne nsa nifa nso rebobɔ kosii sɛ ohuu faako a na ɔrehwehwɛ no. Bere a ɔkenkan wiei no, wɔsan bobɔɔ nhoma no sɛnea na ɛte kan no.\nMpɛn pii no, na wɔkenkan wɔ mfitiase Hebri kasa mu na wɔakyerɛ ase akɔ Aram kasa mu. Ná asafo ahorow a wɔka Hela kasa wom no de Septuagint no na edi dwuma.\nAsetena mu Ade Titiriw Ná hyiadan yɛ Yudafo asetena mu ade titiriw araa ma enti na wɔde adan a ɛwowɔ ho anaa ɛbemmɛn hɔ no di dwuma ahorow. Ɛtɔ da a, na wodi nkurɔfo asɛm wɔ hɔ, na mpɔtam hɔfo yɛ nhyiam wɔ hɔ, na na wohyiam didi wɔ adidibea a ɛwɔ hɔ no mpo. Ɛtɔ mmere bi a, na wɔma akwantufo kɔda adan a ɛbata hyiadan no ho bi mu.\nƐkame ayɛ sɛ wɔ kurow biara mu no, na wɔyɛ sukuu wɔ hyiadan mu. Yebetumi ayɛ sukuufo mmofra a wɔrebɔ mmɔden sɛ wɔbɛkenkan nkyerɛwde akɛse a ɔkyerɛkyerɛfo bi akyerɛw agu kyerɛwpon so no ho mfonini wɔ yɛn adwene mu. Sukuu a ɛtete saa no ka ho bi paa na ɛmaa tete Yudafo no huu nhoma, na mpo mpapahwekwa tumi huu Kyerɛwnsɛm no mu no.\nAtirimpɔw titiriw a enti wɔyɛɛ hyiadan no ne sɛ ɛbɛma wɔanya baabi a wɔbɛsom daa. Ɛnde ɛnyɛ nwonwa sɛ nhyiam a na afeha a edi kan Kristofo no yɛ, ne nea na Yudafo no yɛ no di nsɛ saa. Atirimpɔw koro no ara nti na Kristofo hyiam; wɔnam mpaebɔ, ayeyi nnwom, ne Onyankopɔn Asɛm a wɔkenkan na wosusuw ho so som Yehowa. Ɛnyɛ eyi mu nkutoo na wɔne tetefo no som di nsɛ. Wɔ saa mmeae a wɔsom yi nyinaa mu no, na wofi wɔn pɛ mu yi ntoboa ma wɔde tua nneɛma ho ka; ná ɛnyɛ asɔfokuw nkutoo na wɔkenkan Onyankopɔn Asɛm kyerɛkyerɛ mu; ná asafo mu mpanyimfo na wɔyɛ nhyiam ahorow no ho nhyehyɛe, na wɔn na na wodi anim de akwankyerɛ ma.\nƐnnɛ, Yehowa Adansefo bɔ mmɔden sɛ wobedi Yesu ne n’akyidifo a wɔtenaa ase wɔ afeha a edi kan mu no nhwɛso akyi. Enti, nhyiam ahorow a wɔyɛ wɔ wɔn Ahenni Asa so no ne nea na wɔyɛ wɔ hyiadan mu tete no di nsɛ. Nea ɛsen ne nyinaa no, atirimpɔw nti a na tetefo a wɔdɔ nokware no hyiam bere nyinaa no ara bi nti na Adansefo no hyiam—sɛ ‘wɔbɛbɛn Onyankopɔn.’—Yakobo 4:8.\nWɔhwɛɛ afeha a edi kan Gamla hyiadan no so na wosii hyiadan yi\nNá mmarimaa a wɔadi mfe 6 kosi 13 no kɔ sukuu wɔ hyiadan mu\nShare Share Hyiadan—Baabi a Yesu ne N’asuafo no Kaa Asɛm No\nw10 4/1 kr. 16-18\nƆbarima a Ɔsesaa Wiase\nYesu Kristo—Sɛnea Ne Nsɛm Ka Nkurɔfo\nNea Yesu Ka Faa N’ankasa Ho\nNea Yesu Ka Faa Onyankopɔn Ho\nNea Yesu Ka Faa Onyankopɔn Ahenni Ho\nYesu Kristo—Sɛnea Ne Nsɛm Ka Wo\nAtosɛm Ne Nokwasɛm—Yesu Ho Nokwasɛm\nSo Yesu ne Ɔbɔfo Panyin Mikael?\nNe Wura Kyerɛɛ no Sɛnea Wɔde Bɔne Firi\nSo Bible no Ka Yesu Ho Nsɛm Nyinaa Kyerɛ Yɛn?\nMOMFA NKYERƐKYERƐ MO MMA Yesu Suaa Osetie\nText Baabi a wubetumi atwe nneɛma akenkan ƆWƐN-ABAN April 2010\nShare Share ƆWƐN-ABAN April 2010\nƆWƐN-ABAN April 2010


Bible Mu Nsɛm Onyankopɔn Mmoa mu Ahotoso - Yehowa Adansefo Intanɛt Dwumadibea\nNNIPA bɛyɛ 50,000 twaa kwan tenten no fi Babilon kɔɔ Yerusalem. Nanso bere a wokodui no na Yerusalem ayɛ amamfõ koraa. Ná obiara nte hɔ. Na ɛsɛ sɛ Israelfo no fi biribiara ase foforo.\nNneɛma a wodii kan sii no mu biako ne afɔremuka. Eyi yɛ baabi a na wobetumi de mmoa anaa nneɛma afoforo abɔ afɔre ama Yehowa. Asram kakraa akyi no Israelfo no fii ase sɛ wɔresi asɔredan no. Nanso na atamfo a wɔbɛn hɔ no mpɛ sɛ Israelfo no si. Enti wɔbɔɔ mmɔden sɛ wobehunahuna wɔn ma wɔagyae. Akyiri yi, atamfo yi nyaa Persia hene foforo no ma ɔbaraa adwuma no.\nMfe bi twaam. Afei na Israelfo fi Babilon san bae no adi mfe 17. Yehowa somaa n’adiyifo Hagai ne Sakaria sɛ wɔnka nkyerɛ nkurɔfo no mma womfi ɔdan no ase bio. Nkurɔfo no nyaa ahotoso sɛ Onyankopɔn bɛboa wɔn, na wotiee adiyifo no. Wofii ɔdan no si ase bio, ɛwom sɛ na mmara bi kyerɛ sɛ ɛnsɛ sɛ wɔyɛ saa de.\nEnti Persiani mampanyin bi a wɔfrɛ no Tatenai bebisaa Israelfo no onipa a ɔmaa wɔn kwan sɛ wonsi asɔredan no. Israelfo no kae sɛ bere a wɔwɔ Babilon no, Ɔhene Kores na ɔka kyerɛɛ wɔn sɛ: ‘Afei monkɔ Yerusalem, na munkosi Yehowa, mo Nyankopɔn, asɔrefi.’\nTatenai de krataa kɔɔ Babilon kobisae sɛ Kores a saa bere no na wawu no kae saa ampa bere a ɔte ase no. Ankyɛ na krataa fi Persia hene foforo no hɔ bae. Ɛkae sɛ Kores kaa saa ampa. Enti ɔhene no kyerɛwee sɛ: ‘Ma Israelfo no nsi wɔn Nyankopɔn asɔredan no. Na mehyɛ wo sɛ boa wɔn.’ Bɛyɛ mfe anan no wowiee asɔredan no si, na Israelfo no ani gyei pii.\nMfe pii twaam bio. Na adi bɛyɛ mfe 48 fi bere a wowiee asɔredan no si. Ná nnipa a wɔwɔ Yerusalem no redi hia, na na kurow no ne Onyankopɔn asɔrefi no nyɛ fɛ papa. Wɔ Babilon no Israelni Esra tee hia a ehia sɛ wosiesie Onyankopɔn asɔrefi no ma ɛyɛ fɛ no ho asɛm. Enti wunim nea ɔyɛe?\nEsra kohuu Persia hene Artasasta, na ɔhempa yi de akyɛde pii maa Esra sɛ ɔmfa nkɔ Yerusalem. Esra srɛɛ Israelfo a wɔwɔ Babilon no sɛ wɔmmoa no mma ɔmfa akyɛde ahorow yi nkɔ Yerusalem. Bɛyɛ nnipa 6,000 kae sɛ wɔbɛkɔ. Na wɔwɔ dwetɛ ne sika ne nneɛma afoforo a ɛsom bo a ɛsɛ sɛ wɔde kɔ.\nƐhaw Esra, efisɛ na nnipa bɔne wɔ kwan so. Ná saa nnipa yi betumi agye dwetɛ ne sika no afi wɔn nsam na wɔakunkum wɔn. Enti Esra boaa nkurɔfo no ano, sɛnea wuhu wɔ mfonini yi mu no. Afei wɔbɔɔ Yehowa mpae sɛ ɔmmɔ wɔn ho ban wɔ kwan tenten a wɔretwa asan akɔ Yerusalem no mu.\nYehowa bɔɔ wɔn ho ban. Asram anan akyi no, wokoduu Yerusalem asomdwoe mu. So eyi nkyerɛ sɛ Yehowa tumi bɔ wɔn a wɔde wɔn ho to no so ho ban anaa?\nOnyankopɔn Mmoa mu Ahotoso\nNnipa baahe na wotwaa kwan tenten no fii Babilon kɔɔ Yerusalem, nanso wokodui no, dɛn na wohui?\nBere a Israelfo no kodui no, dɛn na wofii ase sɛ wɔresi, nanso dɛn na wɔn atamfo yɛe?\nHena ne Hagai ne Sakaria, na dɛn na wɔka kyerɛɛ nkurɔfo no?\nAdɛn nti na Tatenai de krataa kɔɔ Babilon, na mmuae bɛn na onyae?\nDɛn na Esra yɛe bere a ɔtee sɛ ehia sɛ wosiesie Onyankopɔn asɔrefi no?\nSɛ wohwɛ mfonini no a, dɛn na Esra rebɔ ho mpae no, na ɔkwan bɛn so na onyaa ne mpaebɔ no ho mmuae, na dɛn na eyi kyerɛ yɛn?\nKenkan Esra 3:1-13.\nSɛ ɛba sɛ yekopue baabi a Onyankopɔn nkurɔfo asafo nni hɔ a, dɛn na ɛsɛ sɛ yɛkɔ so yɛ? (Esra 3:3, 6; Aso. 17:16, 17; Heb. 13:15)\nKenkan Esra 4:1-7.\nƐdefa gyidi afrafra ho no, nhwɛso bɛn na Serubabel yɛ maa Yehowa nkurɔfo? (Ex. 34:12; 1 Kor. 15:33; 2 Kor. 6:14-17)\nKenkan Esra 5:1-5, 17 ne 6:1-22.\nDɛn nti na asɔretiafo no antumi ansiw asɔredan adansi adwuma no ano? (Esra 5:5; Yes. 54:17)\nƆkwan bɛn so na nea Yudafo mpanyimfo yɛe no hyɛ Kristofo mpanyimfo nkuran sɛ ɛsɛ sɛ wɔhwehwɛ Yehowa hɔ akwankyerɛ bere a nkurɔfo sɔre tia wɔn no? (Esra 6:14; Dw. 32:8; Rom. 8:31; Yak. 1:5)\nKenkan Esra 8:21-23, 28-36.\nNhwɛso bɛn na Esra yɛe a ɛbɛyɛ papa sɛ yesuasua ansa na yɛatu anammɔn bi? (Esra 8:23; Dw. 127:1; Mmeb. 10:22; Yak. 4:13-15)


Dwom 73—Ma Yɛn Akokoduru | Kristofo Dwom\nKENKAN WƆ Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Simalungun) Batak (Toba) Bicol Bislama Boulou Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Damara Dangme Danish Digor Douala Drehu Dutch English Ewe Fijian Fon French Ga German Greek Guarani Gun Haitian Creole Hiligaynon Hungarian Iban Ibanag Ibinda Icelandic Iloko Indonesian Italian Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Malayalam Mambwe-Lungu Mapudungun Mauritian Creole Myanmar Ndau Ndebele Ngangela Nias Norwegian Nyungwe Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Spanish Sunda Swahili Swedish Tagalog Tahitian Tatar Telugu Thai Tigrinya Tojolabal Tok Pisin Tshiluba Turkish Twi Ukrainian Uruund Wallisian Welsh Wolaita Yapese Yoruba Zulu\nMa Yɛn Akokoduru\n(Asomafo Nnwuma 4:29)\n1. A-he-nni ho a-sɛm-pa no,\nYɛ-ka ky’rɛ nni-pa nyi-naa.\nNan-so a-tam-fo a-dɔɔ-so;\nWɔ-pɛ sɛ wɔ-si yɛn kwan.\nNan-so yɛ-ren-su-ro da;\nWo na yɛ-bɛ-yɛ nea wo-pɛ.\nYɛ-srɛ wo ma yɛn hon-hom kron-kron.\nO Ye-ho-wa, tie yɛn su-frɛ.\nMa yɛn a-ko-ko-d’ru kɛ-se,\nNa yɛ-mmɔ wo din no daa.\nMa yɛn gyi-di no nyɛ kɛ-se.\nNa ye-nyi wo a-yɛ daa.\nHar-ma-ge-don ko no a-bɛn;\nYɛn a-tam-fo be-di nko-gu.\nMa yɛn a-ko-ko-d’ru kɛ-se.\nTie yɛn mpae-bɔ.\n2. Yɛ-yɛ nni-pa, e-hu kã yɛn,\nNan-so ye-be-di nko-nim.\nWoa-hyɛ bɔ sɛ wo-bɛ-boa yɛn;\nA-gya pa, ye-gye wo di.\nA-tam-fo tow hyɛ yɛn so,\nEn-ti be-twi-twa gye yɛn daa.\nHyɛ yɛn den ma ye-nnyi-na pin-tinn.\nMa yɛ-mmɔ wo din baa-bia-ra.\n(Hwɛ 1 Tes. 2:2; Heb. 10:35 nso.)\nMa Yɛn Akokoduru (Dwom 73)


Забур 78 CARS - Nnwom 78 ASCB\n1Ao me nkurɔfoɔ, montie me nkyerɛkyerɛ;\nmonyɛ aso mma mʼanomu nsɛm.\n2Mɛkasa wɔ abɛbuo mu,\nmɛka ahintasɛm, teteete nneɛma no,\n3nneɛma a yɛate na yɛahunu;\nnneɛma a yɛn agyanom aka ho asɛm akyerɛ yɛn.\n4Yɛremfa nkame wɔn mma;\nyɛbɛka akyerɛ nkyirimma;\nAwurade nneyɛɛ a ɛfata nkamfo no,\nne tumi ne anwanwadeɛ a wayɛ no.\n5Ɔyɛɛ ahyɛdeɛ maa Yakob\nna ɔyɛɛ mmara wɔ Israel,\ndeɛ ɔhyɛɛ yɛn nananom\nsɛ wɔnkyerɛ wɔn mma,\n6sɛdeɛ ɛbɛyɛ a, nkyirimma bɛsua\nmpo mmɔfra a wɔnnya nwoo wɔn,\nna wɔn nso akyerɛkyerɛ wɔn mma.\n7Afei wɔde wɔn ho bɛto Onyankopɔn so,\nna wɔn werɛ remfiri ne nneyɛɛ,\nna wɔbɛdi nʼahyɛdeɛ so.\n8Wɔrenyɛ sɛ wɔn nananom,\na na wɔyɛ asoɔdenfoɔ ne atuatefoɔ,\nwɔn a wɔn akoma mu wɔnni Onyankopɔn nokorɛ\nna woyɛ honhom mu atorofoɔ ma noɔ no.\n9Ɛwom sɛ na Efraim mmarima kurakura agyan,\nnanso ɔko da no, wɔdwaneeɛ;\n10Wɔanni Onyankopɔn apam no so\nwɔampɛ sɛ wɔdi ne mmara no so.\n11Wɔn werɛ firii deɛ wayɛ,\nanwanwadeɛ a wayɛ akyerɛ wɔn no.\n12Ɔyɛɛ anwanwadeɛ wɔ wɔn nananom anim\nwɔ Soan mantam a ɛwɔ Misraim asase so.\n13Ɔkyɛɛ ɛpo mu na ɔde wɔn faa mu.\nƆmaa nsuo no gyinaa sɛ afasuo.\n14Ɔde omununkum dii wɔn anim awia\nna ɔde ogyadum dii wɔn anim anadwo nyinaa.\n15Ɔpaee ɔbotan mu wɔ ɛserɛ so,\nna ɔmaa wɔn nsuo a ɛdɔɔso sɛ ɛpo;\n16Ɔmaa asutire firii abotan mu\nna ɔmaa nsuo tenee sɛ nsubɔntene.\n17Nanso, wɔkɔɔ so yɛɛ bɔne tiaa no,\nwɔsɔre tiaa Ɔsorosoroni no wɔ ɛserɛ no so.\n18Wɔboapa sɔɔ Onyankopɔn hwɛeɛ;\nwɔbisaa aduane a wɔpɛ.\n19Wɔkasa tiaa Onyankopɔn sɛ,\n“Onyankopɔn bɛtumi ato ɛpono wɔ ɛserɛ so anaa?\n20Ɔde adeɛ bɔɔ ɔbotan mu no, nsuo to firi mu baeɛ,\nna nsuwa bebree tenee hɔ.\nNa ɔbɛtumi ama yɛn aduane nso?\nƆbɛtumi ama ne nkurɔfoɔ ɛnam anaa?”\n21Ɛberɛ a Awurade tee deɛ wɔreka no, ne bo fuu yie;\nne ogya bɛguu Yakob so,\nna nʼabufuhyeɛ sɔre tiaa Israel,\n22ɛfiri sɛ, na wɔnni Onyankopɔn mu gyidie\nanaasɛ ne nkwagyeɛ mu ahotosoɔ.\n23Nanso, ɔkasa kyerɛɛ ɔsoro ɔhyɛ so;\nna ɔbuee ɔsorosoro apono.\n24Ɔtɔɔ mana firi soro maa nnipa no sɛ wonni,\nɔmaa wɔn ɔsoro aduane.\n25Nnipa dii abɔfoɔ aduane;\nɔmaa wɔn aduane a wɔbɛtumi adi nyinaa.\n26Ɔmaa apueeɛ mframa bɔ firii sorosoro,\nna ɔde ne tumi bɔɔ atɔeɛ mframa.\n27Ɔtoo ɛnam sɛ mfuturo guu wɔn so,\nnnomaa a wɔtu bebree sɛ mpoano anwea.\n28Ɔma wɔbaa fam kɔɔ wɔn atenaeɛ,\nne wɔn ntomadan ho nyinaa.\n29Wɔdidi maa aduane no boroo wɔn so\nɛfiri sɛ ɔmaa wɔn deɛ wɔhwehwɛ.\n30Nanso ansa na wɔbɛfiri aduane a wɔhwehwɛeɛ no ho,\nɛberɛ a ɛhyehyɛ wɔn anomu mpo no,\n31Onyankopɔn abufuo sɔree wɔn so;\nɔkum ahoɔdenfoɔ a wɔwɔ wɔn mu\ntwitwaa Israel mmeranteɛ guiɛ.\n32Yeinom nyinaa akyi, wɔkɔɔ so yɛɛ bɔne;\nnʼanwanwadeɛ akyi no, wɔannye anni.\n33Enti, ɔtwaa wɔn nna so te sɛ ahuro\nyɛɛ wɔn mfeɛ awieeɛ huhuuhu.\n34Ɛberɛ biara a Onyankopɔn bɛkum wɔn no, wɔhwehwɛɛ no,\nna wɔpere wɔn ho sane baa ne nkyɛn.\n35Wɔkaee sɛ Onyankopɔn yɛ wɔn botan,\nsɛ Ɔsorosoro Onyankopɔn no yɛ wɔn Gyefoɔ.\n36Nanso, wɔde wɔn ano bɛdaadaa no,\nna wɔde wɔn tɛkrɛma twaa atorɔ kyerɛɛ no;\n37wɔn akoma anni no nokorɛ,\nna wɔanni nʼapam no so.\n38Nanso na ɔyɛ ahummɔborɔ;\nɔde wɔn amumuyɛ kyɛɛ wɔn\na wansɛe wɔn.\nMpɛn bebree ɔtwentwɛnee nʼabufuo so\nna wanhwie nʼabufuhyeɛ nyinaa.\n39Ɔkaee sɛ wɔyɛ ɔhonam ara kwa,\nmframa bi a ɛbɔ twam na ɛnsane nʼakyi.\n40Mpɛn ahe na wɔansɔre antia no wɔ ɛserɛ no so hɔ,\nna mpɛn ahe na wɔamma ne werɛ anho wɔ asase wesee no so?\n41Wɔsɔɔ Onyankopɔn hwɛeɛ ɛberɛ biara;\nna wɔyii Israel Ɔkronkronni no abufuo.\n42Wɔn werɛ firii ne tumi no,\nɛda a ɔgyee wɔn firii wɔn nhyɛsofoɔ nsam no,\n43ɛda a ɔyɛɛ nsɛnkyerɛnneɛ nwanwasoɔ wɔ Misraim no\nne nʼanwanwadeɛ wɔ Soan mantam mu no.\n44Ɔmaa wɔn nsubɔntene danee mogya;\nwɔantumi annom wɔn asutene mu nsuo.\n45Ɔmaa nwansenadɔm baa wɔn so bɛhaa wɔn\nna mponkyerɛne nso bɛsɛee wɔn asase.\n46Ɔmaa mmɛbɛ bɛdii wɔn mfuo so aduane\nna ɔde wɔn mfudeɛ nso maa ntutummɛ.\n47Ɔde asukɔtweaa sɛee wɔn bobe\nna ɔde nsukyeneeɛ sɛee wɔn ankye nnua.\n48Ɔde sukyerɛmma kumm wɔn anantwie\nɔde anyinam kumm wɔn nyɛmmoa.\n49Ɔhwiee nʼabufuhyeɛ guu wɔn so,\nabufuo, anibereɛ ne ahohia;\nabɔfoɔ asɛefoɔ kuo no.\n50Ɔbɔɔ ɛkwan maa nʼabufuo;\nna wamfa wɔn nkwa ankyɛre wɔn\nmmom ɔde wɔn maa ɔyaredɔm.\n51Ɔkunkumm Misraimfoɔ mmakan nyinaa,\nHam ntomadan mu nnipa mu abakan.\n52Nanso ɔyii ne nkurɔfoɔ firii mu sɛ nnwankuo;\nɔdii wɔn anim sɛ nnwan wɔ ɛserɛ no so.\n53Ɔdii wɔn anim dwoodwoo, enti wɔansuro;\nnanso wɔn atamfoɔ deɛ, ɛpo asorɔkye bu faa wɔn so.\n54Sei na ɔyɛ de wɔn baa nʼasase kronkron no ahyeɛ so,\nbepɔ asase a ɔde ne nsa nifa gyeeɛ no.\n55Ɔpamoo amanaman a wɔwɔ wɔn anim no\nna ɔkyekyɛɛ wɔn nsase no mu maa wɔn sɛ wɔn agyapadeɛ;\nɔbɔɔ Israel mmusuakuo no atenaseɛ wɔ wɔn afie mu.\n56Nanso wɔsɔɔ Onyankopɔn hwɛeɛ\nna wɔsɔre tiaa Ɔsorosoroni no;\nna wɔanni ne mmara so.\n57Wɔyɛɛ sɛ wɔn agyanom, wɔanni nokorɛ na wɔannya gyidie,\nahotosoɔ nni wɔn mu, na wɔte sɛ agyan a asɛe.\n58Wɔde wɔn sorɔnsorɔmmea hyɛɛ no abufuo\nna wɔn ahoni maa ne ninkuntwe mu yɛɛ den.\n59Onyankopɔn tee wɔn nka no, ne bo fuiɛ;\nna ɔpoo Israel korakora.\n60Ɔgyaa nʼatenaeɛ a ɛwɔ Silo no hɔ\nntomadan a wasi wɔ nnipa mu no.\n61Ɔde Apam Adaka a ɛyɛ ne tumi no kɔɔ nnommumfa mu,\nnʼanimuonyam kɔɔ atamfoɔ nsam.\n62Ɔde ne nkurɔfoɔ maa akofena;\nne bo fuu nʼagyapadeɛ yie.\n63Egya hyee wɔn mmeranteɛ kumm wɔn,\nna wɔn mmabaawa annya ayeforɔhyia dwom anto;\n64Wɔn asɔfoɔ wuwuu akofena ano,\nna wɔn akunafoɔ antumi ansu.\n65Afei Awurade sɔree sɛdeɛ ɔfiri nna mu no,\nsɛdeɛ ɔbarima a waboro nsã nyane firi nnahɔɔ mu no.\n66Ɔbobɔɔ nʼatamfoɔ ma wɔdwane kɔɔ wɔn akyi;\nɔhyɛɛ wɔn aniwuo afebɔɔ.\n67Afei ɔpoo Yosef ntomadan no,\nna wamfa Efraim abusuakuo no nso;\n68Na mmom, ɔfaa Yuda abusuakuo no,\nBepɔ Sion a ɔdɔ noɔ no.\n69Ɔsii ne kronkronbea te sɛ sorɔnsorɔmmea,\nte sɛ asase a ɛtim hɔ daa.\n70Ɔyii ne ɔsomfoɔ Dawid;\nɔfrɛɛ no firii nnwammuo mu\n71firii nnwan akyiridie, na ɔde no baeɛ\nsɛ ɔmmɛyɛ odwanhwɛfoɔ mma ne nkurɔfoɔ Yakob,\nmma Israel a wɔyɛ nʼagyapadeɛ.\n72Na Dawid de akoma pa hwɛɛ wɔn so\nna ɔde ne nimdeɛ dii wɔn anim.\nASCB : Nnwom 78


Mateo 22:15-46 NA-TWI | Biblica\nMateo 22:15-46 NA-TWI\nFarisifo no tuu Yesu ho agyina, pɛɛ ɔkwan bi a wɔnam n’anom asɛm so benya no akyere no. Wosii no gyinae sɛ, wɔbɛsoma wɔn nnipa bi ne Herodefo aba Yesu nkyɛn abebisa no se, “Owura, yenim sɛ woyɛ ɔnokwafo, na wonam nokware kwan so kyerɛ nnipa ɔkwan a, ɛkɔ Onyankopɔn nkyɛn a, wunsuro akyi asɛm, efisɛ, wonhwɛ nnipa anim. Ka ma yentie. Eye sɛ woyi tow ma Roma Hempɔn Kaesare anaa enye?”\nYesu huu wɔn adwemmɔne no ma ɔka kyerɛɛ wɔn se, “Mo nyaatwomfo! Adɛn nti na mopɛ sɛ mode nnaadaa sɔ me hwɛ? Momfa sika a wɔde yi tow no bi nkyerɛ me.” Wɔde bi kyerɛɛ no. Obisaa wɔn se, “Hena mfonini na ɛda so, na hena din nso na ɛwɔ so?” Wobuae se, “Kaesare.” Yesu ka kyerɛɛ wɔn se, “Ɛnne momfa Kaesare de mma Kaesare, na momfa Onyankopɔn de mma Onyankopɔn.”\nNe mmuae a ɔmaa wɔn no maa wɔn ho dwiriw wɔn, ma wogyaw no hɔ kɔe.\nDa no ara, Sadukifo a wonnye owusɔre nni no baa Yesu nkyɛn bebisaa no se, “Owura, Mose kae se, ‘Sɛ ɔbarima bi anwo na owu a, ne nuabarima mfa ne yere no kunabea, na ɔne no nwo mma owufo no.’ Anuanom baason bi ne yɛn tenaa ha. Ɔpanyin no waree a wanwo ba na owui. Enti ne nua a ɔto so abien no faa ne yere no kunabea. Nea ɔto so abien no nso wui, maa nea ɔto so abiɛsa no faa ɔbea no kunabea. Ɔno nso wui a wanwo ba, maa ɔfoforo nso faa ɔbea no kunabea. Eyi toaa so ara kosii sɛ, anuanom baason no nyinaa waree ɔbea no. Nea edi akyiri ne sɛ, ɔbea no nso wui. Ɛno nti, owusɔre bere no, nnipa baason yi mu hena na ɔbea no bɛyɛ ne yere? Efisɛ, wɔn nyinaa waree no!”\nYesu buaa wɔn se, “Mo mfomso a moayɛ no fi onim a munnim Kyerɛwsɛm no ne Onyankopɔn tumi a ɔwɔ no! Na owusɔre bere no, aware nni hɔ; obiara bɛyɛ sɛ abɔfo a wɔwɔ soro no. Afei, ɛfa owusɔre no ho no nso, monkanee nea Onyankopɔn aka afa ho no pɛn? Munhu sɛ Onyankopɔn kasa kyerɛɛ mo bere a ɔkae se, ‘Mene Abraham Nyankopɔn, Isak Nyankopɔn, ne Yakob Nyankopɔn no?’ Eyi kyerɛ sɛ, Onyankopɔn nyɛ awufo Nyankopɔn na mmom, ateasefo Nyankopɔn.”\nNnipadɔm no tee ne nkyerɛkyerɛ no, ɛyɛɛ wɔn nwonwa.\nFarisifo no tee sɛ Yesu abu afa Sadukifo no so no, wɔkohyiaa Yesu.\nWɔn mu baako a ɔyɛ mmaranimfo bisaa Yesu se, “Owura, Mose mmaransɛm no mu nea ɛwɔ he koraa na ɛkyɛn ne nyinaa.”\nYesu buaa no se, “Dɔ Awurade wo Nyankopɔn, wo koma nyinaa mu, wo kra nyinaa mu, ne w’adwene nyinaa mu.’ Eyi ne mmaransɛm no mu nea edi kan na ɛkyɛn ne nyinaa. Nea ɛto so abien no te sɛ ɛno ara; ‘Dɔ wo yɔnko sɛ wo ho.’ Mose mmaransɛm ne adiyifo no nkyerɛkyerɛ no nyinaa gyina saa mmaransɛm abien yi so. Di eyinom so, na wubehu sɛ woredi nea aka no nyinaa so.”\nFarisifo no twaa Yesu ho hyiae no, obisaa wɔn se, “Dɛn na mowɔ ka wɔ Agyenkwa no ho? Hena ba ne no?” Wobuaa no se, “Dawid ba.”\nYesu bisaa wɔn se, “Ɛnne adɛn na Dawid nam Honhom Kronkron so frɛ no ‘Awurade’? Efisɛ, Dawid kae se,\n“Onyankopɔn ka kyerɛɛ me wura se, ‘Tena me nifa kosi sɛ mɛma woadi w’atamfo nyinaa so.’ Sɛ Dawid frɛ no ‘Awurade’ a, ɛnne ɛbɛyɛ dɛn na watumi ayɛ ne ba?”\nObiara antumi ammua. Eyi akyi nso, obiara antumi ammisa no nsɛm bio.\nRead More of Mateo 22


Bible Mu Nsɛm Yona ne Apataa Kɛse No - Yehowa Adansefo Intanɛt Dwumadibea\nHWƐ ɔbarima a ɔwɔ nsu no mu no. Asɛm ato no kɛse, ɛnte saa anaa? Apataa no reyɛ amene no! Wunim saa barima yi? Wɔfrɛ no Yona. Ma yɛnhwɛ nea ɛyɛe a asɛnkɛse yi too no.\nYona yɛ Yehowa diyifo. Odiyifo Elisa wu akyi bere tiaa bi na Yehowa ka kyerɛɛ Yona sɛ: ‘Kɔ Niniwe kurow kɛse no mu. Nnipa a wɔwɔ hɔ no bɔne sõ dodo, na mepɛ sɛ wokasa kyerɛ wɔn wɔ hɔ.’\nNanso na Yona mpɛ sɛ ɔkɔ. Enti ɔforoo hyɛn a ɛrekɔ baabi foforo a ɛnyɛ Niniwe. Yehowa ani annye Yona ho sɛ na ɔreguan. Enti ɔmaa ahum kɛse bi tui. Ná ano yɛ den araa ma na hyɛn no reyɛ abɔ. Ehu kaa hyɛn no mufo, na wosu frɛɛ wɔn anyame.\nAkyiri yi Yona ka kyerɛɛ wɔn sɛ: ‘Mesom Yehowa, Onyankopɔn a ɔyɛɛ ɔsoro ne asase no. Mereguan afi adwuma a Yehowa ka kyerɛɛ me sɛ menyɛ ho.’ Enti hyɛn no mufo bisae sɛ: ‘Dɛn na yɛnyɛ wo na ahum no agyae?’\nYona kae sɛ: ‘Montow me nkyene po no mu, na ɛpo no bedwo.’ Ná hyɛn no mufo mpɛ sɛ wɔyɛ saa, nanso bere a ahum no ano yɛɛ den kɛse no, wɔtow Yona kyenee po no mu. Amonom hɔ ara ahum no gyaee na ɛpo no ano dwoe.\nBere a Yona rekɔ nsu no ase no, apataa kɛse no menee no. Nanso wanwu. Odii nnansa, adekyee ne adesae, wɔ saa apataa no yam. Ɛyɛɛ Yona yaw sɛ wantie Yehowa ankɔ Niniwe. Enti wunim nea ɔyɛe?\nYona bɔɔ mpae srɛɛ Yehowa mmoa. Na Yehowa maa apataa no kɔfee Yona too asase kesee so. Ɛno akyi no Yona kɔɔ Niniwe. So eyi mma yenhu hia a ehia sɛ yɛyɛ nea Yehowa ka biara anaa?\nYona nhoma a ɛwɔ Bible mu no.\nHena ne Yona, na dɛn na Yehowa ka kyerɛɛ no sɛ ɔnyɛ?\nEsiane sɛ na Yona mpɛ sɛ ɔkɔ baabi a Yehowa ka kyerɛɛ no sɛ ɔnkɔ no nti, dɛn na ɔyɛe?\nDɛn na Yona ka kyerɛɛ hyɛn no mufo sɛ wɔnyɛ na ahum no agyae?\nSɛnea wutumi hu wɔ mfonini no mu no, dɛn na esii bere a Yona rekɔ nsu no ase no?\nYona dii nna ahe wɔ apataa kɛse no yam, na dɛn na ɔyɛɛ wɔ hɔ?\nBere a Yona fii apataa kɛse no yam no, ɛhefa na ɔkɔe, na dɛn na eyi kyerɛ yɛn?\nKenkan Yona 1:1-17.\nSɛnea ɛda adi no, Yona tee nka dɛn wɔ ne dwumadi a ɛne sɛ ɔnkɔka asɛm nkyerɛ Niniwefo no ho? (Yona 1:2, 3; Mmeb. 3:7; Ɔsɛnk. 8:12)\nKenkan Yona 2:1, 2, 10.\nƆkwan bɛn so na Yona asɛm no ma yɛn awerɛhyem sɛ Yehowa bɛma yɛn mpaebɔ ho mmuae? (Dw. 22:24; 34:6; 1 Yoh. 5:14)\nKenkan Yona 3:1-10.\nNkuranhyɛ bɛn na yenya fi kɔ a Yehowa kɔɔ so de Yona dii dwuma ɛmfa ho sɛ mfiase no wanyɛ adwuma a ɔde hyɛɛ ne nsa no mu? (Dw. 103:14; 1 Pet. 5:10)\nDɛn na Yona suahu a onyae wɔ Niniwefo ho no kyerɛ yɛn fa nnipa a yebedi kan abu wɔn atɛn wɔ yɛn asasesin mu no ho? (Yona 3:6-9; Ɔsɛnk. 11:6; Aso. 13:48)\nYona Ho Bible Krataa\nSɛ yɛkenkan Yona ho asɛm wɔ Bible mu a, Yehowa su bɛn na yɛhu?


3 Mose 18 AKCB - Matteus 18 LB\nMogyafra Yɛ Mmarato\n1Awurade ka kyerɛɛ Mose se, “Ka kyerɛ Israelfo no se, 2‘Mene Awurade mo Nyankopɔn, 3enti mommmɔ mo bra sɛ abosonsomfo. Monnyɛ sɛ nnipa a na mo ne wɔn te wɔ Misraim anaa Kanaan wɔ faako a mede mo rekɔ no. Munnsuasua wɔn. 4Me mmara ne mʼahyɛde ara so na ɛsɛ sɛ mudi; na ɛsɛ sɛ mudi so pɛpɛɛpɛ, efisɛ mene Awurade mo Nyankopɔn. 5Sɛ mudi so a, mubenya nkwa. Mene Awurade.\n6“ ‘Mo mu biara nni ho kwan sɛ ɔware obusuani a ɔbɛn no. Mene Awurade.\n7“ ‘Ɛnsɛ sɛ ɔbabea ware nʼagya anaasɛ ɔbabarima ware ne na.\n8“ ‘Ɛnsɛ sɛ wo ne wʼagya yerenom mu bi da; ebebu wʼagya animtiaa.\n9“ ‘Ɛnsɛ sɛ wo ne wo nuabea anaa wʼagya babea anaa wo na babea da, sɛ wɔwoo no ofi no mu anaa ofi foforo mu.\n10“ ‘Ɛnsɛ sɛ moware mo nenabea, sɛ ɔyɛ mo babarima babea anaa mo babea babea, efisɛ ebebu mo animtiaa.\n11“ ‘Ɛnsɛ sɛ woware wo nuabea a ɔyɛ wʼagya yerenom bi babea.\n12“ ‘Anaa wo sewaa—wo agya nuabea, efisɛ ɔyɛ wʼagya busuani pɛɛ.\n13“ ‘Saa ara na ɛnsɛ sɛ woware wo na a ɔyɛ wo na nuabea, efisɛ, ɔyɛ wo na busuani pɛɛ.\n14“ ‘Wʼagya nuabarima yere nso, wunni ho kwan sɛ woware no.\n15“ ‘Wunni ho kwan sɛ woware wo babarima yere, efisɛ ɔyɛ wʼase.\n16“ ‘Saa ara nso na wuntumi nnware wo nuabarima yere, efisɛ ɔyɛ wo nuabarima dea.\n17“ ‘Worentumi nware ɔbea bi nsan nware ne babea anaa ne nenabea nka ho, efisɛ wɔn nyinaa yɛ abusuafo pɛɛ na ɛyɛ awudisɛm nso.\n18“ ‘Ɛnsɛ sɛ woware nuabeanom baanu sɛ akorafo, bere a wo yere te ase.\n19“ ‘Ɛnsɛ sɛ wofa ɔbea a ɔwɔ afikyirikɔ mu.\n20“ ‘Ɛnsɛ sɛ wofa wo yɔnko yere de gu mo ho fi.\n21“ ‘Mfa wo mma mu biara mma Molek mma ɔmmfa no mmɔ afɔre wɔ nʼafɔremuka so. Ngu wo Nyankopɔn din ho fi, efisɛ mene Awurade.\n22“ ‘Ɔbarima a ɔne ne yɔnko barima da yɛ akyiwade kɛse na ɛyɛ bɔne a ɛso nso.\n23“ ‘Ɛnsɛ sɛ ɔbarima fa aboa de gu ne ho fi. Saa ara nso na ɛnsɛ sɛ ɔbea de ne ho ma aboanini ma ɔfa no. Ɛyɛ akyiwade kɛse.\n24“ ‘Munngu mo ho fi wɔ saa akwan ahorow yi biara so na eyinom ne nea abosonsomfo yɛ. Esiane sɛ wɔyɛ saa nti, merebeyi wɔn afi asase a morekɔ so no so. 25Saa ahohwibra no agu ɔman mu no nyinaa ho fi; ɛno nti na meretwe nnipa a wɔte hɔ no aso na mayi wɔn afi asase no so. 26Ɛsɛ sɛ mudi me mmara ne mʼahyɛde no nyinaa so pɛpɛɛpɛ na ɛnsɛ sɛ moyɛ saa akyiwade yi mu bi koraa. Saa mmara yi ka mo a wɔwoo mo Israelman mu ne ahɔho a wɔne mo te nyinaa bi. 27Ampa ara, efisɛ daa nnipa a wɔte saa asase a mede mo rekɔ so no so yɛ saa akyiwade yi nti, asase no ho agu fi. 28Monnyɛ saa ade no bi, anyɛ saa a, mɛpam mo afi asase no so sɛnea mɛyɛ wɔn a wɔte hɔ mprempren no.\n29“ ‘Obiara a ɔbɛyɛ akyiwade yi mu bi no, ɛsɛ sɛ wotwa no asu fi ɔman no mu. 30Enti monhwɛ sɛ mubedi me mmara no so na monnyɛ saa abusude kɛse yi bi. Monnkɔyɛ abususɛm a wɔn a wɔte asase a morekɔ so no yɛ no bi mmfa ngu mo ho fi. Mene Awurade mo Nyankopɔn.’ ”\nAKCB : 3 Mose 18


17 “Me honhom abubu,+ me nkwa nna ahi;Asiei wɔ hɔ ma me.+ 2 Afɛwdifo na wɔatwa me ho ahyia,+Na m’ani tua wɔn atuatew no. 3 Mesrɛ wo, kora m’awowade so.+Hena na obekyia me nsam+ de adi agyinam? 4 Wode nhumu ahintaw wɔn koma.+Ɛno nti na womma wɔn so no. 5 Obi tumi ka kyerɛ nnamfo sɛ wommegye wɔn kyɛfa,Bere a nea ne mma ani da so mpo bɔ wɔn.+ 6 Ɔde me ayɛ aman akasabebu,+Na mayɛ onipa a wɔtetew ntasu gu n’anim.+ 7 Ahometew ama m’aniwa ayɛ kusukusu,+Me honam akwaa nyinaa ayɛ sɛ sunsuma. 8 Teefo de ahodwiriw hwɛ,Na nea odi bem nso bo fuw ɔwaefo. 9 Ɔtreneeni bata ne kwan+ ho daa,Na nea ne nsa ho tew+ kɔ so nya ahoɔden.+ 10 Mo nyinaa, momfa mmra bio. Montoa so ɛ,Na me de, minhu onyansafo biara wɔ mo mu.+ 11 Me de, me nna atwam kɔ,+ me nsusuwii agye agu,+Ade a me koma pɛ no. 12 Wɔde adesae si adekyee ananmu+ na wɔka sɛ:‘Hann abɛn nea esum wɔ.’ 13 Sɛ mekɔ so twɛn mpo a, Adamoa* na ɛbɛyɛ me fie;+Esum+ mu na mɛsɛw me kɛtɛ. 14 Mɛfrɛ amoa sɛ,+ ‘Me papa ne wo!’Na mafrɛ mmoawa sɛ,+ ‘Me maame ne me nuabea!’ 15 Na afei, ɛhe na m’anidaso wɔ?+M’anidaso—hena na wahu? 16 Ebesian akɔ Adamoa adaban mu,Bere a me ne m’anidaso nyinaa besian akɔ dɔte mu no.”+


Ghanaian — Emmanuel Church\nYema wo akwaaba ba Emmanuel\nAsor. Y3y3 Kristian Asor a yebo hyew wo Sunsum Kronkron mu na y3gye Kyer3w Kronkron no nyinara dzi. Yedzi ehyia wo Durham onye Chester le Street nkurow mu. Y3y3 ebusuakuw kor na yerinyin daa nyinara wo ahokeka Kronkron mu dze ako wiadze mfrandze anan nyinara.\nHen akondo nye de, yebodor wo dodow mu na asormba so benyin wo Sunsum mu. Asor yi ye ebusuakuw kor na yebuei hen abow ato ho ama obiara obeba no y3y3 no awaawaa etuu ba ebusua yi mu. Nyame adom aky3dze horow a odze adom N'asor na y3dze risi Asor yi. Yenam Kwan ahorow mu Kyer3 h3n enyigye. Asor Yi ne tsir wo Durham na hen enyi da Kwan de yebetra ako amanaman ahorow a mprenpren India na South Africa ka ho.\nKwesida anapa dondu mpaamu biara yedzi ehyia. Dapenda mu so yeakyeky3 h3n mu ekuwekuw nkakramba a yehyia efiefie mu.\nRegions Beyond nkabom nsor no yeka ho. Hen asormba fifi amanhorow do. Yetu nsempakafo MA woko amanadze de asomafo. Hen enyi begye pii de Kwesida enye hen beba abobomu asom ber a oabo dondu mpaamu anapa biara.


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\nWɔda so ara reka ɔbarima ne ɔbarima anaa ɔbaa ne ɔbaa aware ho asɛm denneennen wɔ aman pii so. Nanso, afe 2015 mu no, United States Asɛnnibea Kunini no de too gua sɛ, wɔagye atom sɛ, ɔbarima ne ɔbarima anaa ɔbaa ne ɔbaa betumi aware wɔ ɔman no mu. Efi saa bere no, Intanɛt so baabiara no, ná nnipa pii rebisa ho asɛm. Asɛm baako a nnipa dodow no ara bisae ne sɛ, “Dɛn na Bible ka fa ɔbarima ne ɔbarima anaa ɔbaa ne ɔbaa aware ho?”\nSɛ́ ebia mmara ma kwan sɛ ɔbarima ne ɔbarima anaa ɔbaa ne ɔbaa betumi aware no deɛ, Bible nhyɛ da nka ho asɛm pɔtee. Asɛntitiriw a nnipa pii bisa ne sɛ, Dɛn na Bible ka fa ɔbarima ne ɔbarima anaa ɔbaa ne ɔbaa nna ho?\nNnipa pii adwene yɛ wɔn sɛ ɛho nhia sɛ wɔyɛ Bible mu nhwehwɛmu kɔ akyiri ansa na wɔatumi ayi asɛm yi ano—nanso ɛsono nea obiara ka! Ebinom ka sɛ Bible deɛ, ɛkasa tia ɔbarima ne ɔbarima anaa ɔbaa ne ɔbaa nna denneennen. Afoforo nso kyerɛ sɛ Bible mu asɛm a ɛka sɛ “dɔ wo yɔnko” no foa nna mu nkitahodi biara so.—Romafo 13:9.\nNsɛm a edidi so yi mu nea ɛwɔ he na wobɛka sɛ ɛyɛ nokware?\nBible kasa tia ɔbarima ne ɔbarima anaa ɔbaa ne ɔbaa nna.\nBible pene ɔbarima ne ɔbarima anaa ɔbaa ne ɔbaa nna so.\nBible ma afoforo nya wɔn a wɔde wɔn ho hyɛ ɔbarima ne ɔbarima anaa ɔbaa ne ɔbaa nna mu ho adwemmɔne.\nNOKWARE. Bible ka sɛ: “Mmarima a wɔne mmarima da . . . rennya Onyankopɔn ahenni no.” (1 Korintofo 6:9, 10) Mmaa a wɔne mmaa da nso ka ho.—Romafo 1:26.\nATORO. Bible kyerɛkyerɛ sɛ ɔbarima ne ɔbaa a wɔaware nkutoo na ɛsɛ sɛ wɔda.—Genesis 1:27, 28; Mmebusɛm 5:18, 19.\nATORO. Ɛwom sɛ Bible kasa tia ɔbarima ne ɔbarima anaa ɔbaa ne ɔbaa nna deɛ, nanso ɛnhyɛ obiara nkuran sɛ onnya wɔn ho adwemmɔne, ɔnyɛ wɔn basabasa, anaa onni wɔn ani ɔkwan biara so.—Romafo 12:18. \nDɛn ne Yehowa Adansefo Adwene?\nYehowa Adansefo gye di sɛ nea Bible ka fa abrabɔ ho no, ɛno na eye paa, na ɛno na wɔde bɔ wɔn bra. (Yesaia 48:17)  Wei kyerɛ sɛ Yehowa Adansefo ani nnye nna mu ɔbrasɛe biara ho; ɔbarima ne ɔbarima anaa ɔbaa ne ɔbaa nna nso ka ho. (1 Korintofo 6:18)  Saa na wɔpɛ sɛ wɔbɔ wɔn bra, na wɔwɔ hokwan sɛ wɔyɛ saa.\nYehowa Adansefo bɔ mmɔden sɛ wɔde Mmara Pa no bɛyɛ adwuma na wɔayɛ afoforo yiye sɛnea wɔn nso wɔpɛ sɛ afoforo yɛ wɔn no\nYehowa Adansefo yɛ nea wobetumi biara ma ‘asomdwoe tena wɔne nnipa nyinaa ntam.’ (Hebrifo 12:14) Ɛwom sɛ wɔn ani nye ɔbarima ne ɔbarima anaa ɔbaa ne ɔbaa nna ho deɛ, nanso wɔmfa wɔn nsusuwii nhyɛ afoforo so. Sɛ nkurɔfo tu wɔn ani si ɔbarima a ɔne ɔbarima da anaa ɔbaa a ɔne ɔbaa da so na wɔyɛ wɔn basabasa a, wɔmfa wɔn ho nhyɛ mu, na sɛ wɔte ho asɛm nso a, wonni ho ahurusi. Yehowa Adansefo bɔ mmɔden sɛ wɔde Mmara Pa no bɛyɛ adwuma na wɔayɛ afoforo yiye sɛnea wɔn nso wɔpɛ sɛ afoforo yɛ wɔn no.—Mateo 7:12.\nBible Ma Yennya Nnipa Bi Ho Adwemmɔne Anaa?\nEbinom ka sɛ Bible ma nkurɔfo nya mmarima a wɔne mmarima da anaa mmaa a wɔne mmaa da ho adwemmɔne na wɔn a wɔde nea Bible ka bɔ wɔn bra no mpɛ saafo no anim mpo ahwɛ. Wɔka sɛ, ‘bere a wɔkyerɛw Bible no, na nnipa ani mmuei saa. Ɛnnɛ yegye onipa biara tom ɛmfa ho sɛnea ɔte biara.’ Wɔn fam deɛ, sɛ obi mpene ɔbarima ne ɔbarima anaa ɔbaa ne ɔbaa nna so a, wobu onii no sɛ ɔyɛ nnipa mu nyiyi mu. Wohwɛ a, asɛm yi tɔ asom? Dabi. Adɛn ntia?\nEfisɛ sɛ obi ani nnye ɔbarima ne ɔbarima anaa ɔbaa ne ɔbaa nna ho a, ɛno nkyerɛ sɛ okyi nnipa a wɔyɛ saa no. Bible ka sɛ ɛsɛ sɛ Kristofo di nnipa nyinaa ni. (1 Petro 2:17)  Nanso, ɛno nkyerɛ sɛ ɛsɛ sɛ Kristofo gye ɔbra biara tom.\nSusuw wei ho hwɛ: Fa no sɛ wubu sigaretnom sɛ enye na mpo ɛyɛ bɔne. Nanso sɛ nea wo ne no yɛ adwuma nso nom sigaret nso ɛ? Enti yebetumi aka sɛ esiane sɛ wo ne no adwene nhyia wɔ sigaretnom ho nti, w’ani mmuei? Anaasɛ yebetumi aka sɛ ɔnom sigaret a wonnom bi nti, wowɔ ne ho adwemmɔne anaa? Na sɛ nea wo ne no yɛ adwuma no hyɛ wo sɛ sesa w’adwene wɔ sigaretnom ho a, so yɛrentumi nka sɛ ne ntease sua na onni afoforo ho koma anaa?\nYehowa Adansefo ani gye ho sɛ abrabɔ ho mmara a ɛwɔ Bible mu no, ɛno na wɔde bɛbɔ wɔn bra. Nneyɛe biara a Bible mpene so no, wɔn nso wonnye ntom. Nanso sɛ nea obi yɛ ne wɔn deɛ nhyia a, wɔntweetwee no anaa wɔnyɛ no basabasa.\nNea Bible Ka no, Ano Yɛ Den Dodo?\nNanso nnipa bi wɔ hɔ a, ɛyɛ den sɛ wɔbɛhyɛ wɔn ho so wɔ ɔbarima ne ɔbarima anaa ɔbaa ne ɔbaa nna ho. Ɛno nso ɛ? Saa na wɔwoo wɔn anaa? Sɛ saa deɛ a, wunnye nni sɛ ano yɛ den dodo sɛ Bible bɛka sɛ ɛyɛ bɔne sɛ wobedi wɔn akɔnnɔ akyi?\nƐwom sɛ Bible ka sɛ suban bi wɔ hɔ a, agye ntini wɔ nnipa bi mu deɛ, nanso ɛnka sɛ mmarima anaa mmaa bi wɔ hɔ a, saa na wɔbɔɔ wɔn. Ne nyinaa akyi no, ɛka sɛ sɛ yɛn nneyɛe bɛsɔ Onyankopɔn ani a, gye sɛ yɛtwe yɛn ho fi nneyɛe bi ho; ɔbarima ne ɔbarima ne ɔbaa ne ɔbaa nna ka ho.—2 Korintofo 10:4, 5.\nEbia ebinom bɛka sɛ nea Bible ka no, ano yɛ den dodo. Nea wogyina so ka saa ne sɛ, nnipa deɛ, ɛnsɛ sɛ yɛka yɛn akɔnnɔ hyɛ; sɛ obi pɛ sɛ ɔhyɛ ne ho so mpo a, ɛrenyɛ yiye. Nanso Bible di nnipa ni na ɛka sɛ wobetumi ahyɛ wɔn ho so. Nnipa nte sɛ mmoa, sɛ wɔn ani gye biribi ho mpo a, wobetumi aka sɛ wɔrenyɛ.—Kolosefo 3:5. \nHwɛ asɛm yi: Animdefo bi ka sɛ, suban bi te sɛ abufuw sɛɛ, wotumi de wo. Bible no nka no pɔtee sɛ, wotumi de abufuw wo nanso egye tom sɛ nnipa bi wɔ hɔ a wɔn “koko haw wɔn” na “wɔpɛ abufuw.” (Mmebusɛm 22:24; 29:22) Nanso Bible san ka sɛ: “Ma abufuw ntwa, na gyae bobɔne.”—Dwom 37:8; Efesofo 4:31.\nNnipa kakraa bi na wɔbɛka sɛ wonnye saa asɛm yi ntom anaasɛ ɛyɛ atirimɔdensɛm a etia wɔn a wɔn koko haw wɔn no. Nanso abenfo a wɔka sɛ wotumi de abufuw wo no mpo bɔ mmɔden sɛ wɔbɛboa nnipa a wɔte saa ma wɔahyɛ wɔn abufuw so.\nYehowa Adansefo nso, nneyɛe biara a Bible kasa tia no, wɔboa nkurɔfo ma wɔhyɛ wɔn ho so wɔ ho. Bible no kasa tia ɔbarima ne ɔbaa a wɔnwaree a wɔda nso. Ne nyinaa mu no, yebetumi de Bible afotu yi ayɛ adwuma. Ɛka sɛ: “Sɛ mo mu biara behu sɛnea ɔbɛhyɛ n’ankasa nipadua so wɔ ahotew ne nidi mu, na ɛnyɛ nna ho akɔnnɔ bɔne mu.”—1 Tesalonikafo 4:4, 5.\n“Saa na na Mo Mu Binom Te”\nAsomafo no bere so no, nnipa a na wɔpɛ sɛ wɔbɛyɛ Kristofo no, na wofi mmusua ahorow mu na na ɛsono ɔbra a wɔn mu biara bɔ. Nanso wɔn mu binom tumi sesaa wɔn abrabɔ. Ɛho nhwɛso ni. Bible ka sɛ na wɔn mu binom yɛ “aguamammɔfo anaa abosonsomfo anaa awaresɛefo anaa mmarima a wɔde wɔn yɛ adapaade anaa mmarima a wɔne mmarima da.” Na afei ɛtoa so sɛ: “Saa na na mo mu binom te.”—1 Korintofo 6:9-11.\nSo yebetumi aka sɛ, ka a Bible ka sɛ “saa na na mo mu binom te” no kyerɛ sɛ wɔn a kan no na wɔde wɔn ho hyɛ ɔbarima ne ɔbarima anaa ɔbaa ne ɔbaa nna mu no, saa akɔnnɔ no rentumi mma wɔn adwene mu bio da anaa? Ɛnyɛ saa na asɛm no te ankasa efisɛ Bible san ka sɛ: “Monkɔ so nnantew honhom mu na ɔhonam akɔnnɔ remma mo akwan mu.”—Galatifo 5:16.\nBible nka wɔ baabiara sɛ Kristoni ntumi nnya akɔnnɔ bɔne da. Nea ɛka ne sɛ, sɛ́ obedi n’akɔnnɔ so anaa ɔrenni so no yɛ n’ankasa asɛm. Kristofo asua sɛ wobɛhyɛ wɔn akɔnnɔ so na ɛnyɛ sɛ wɔde wɔn adwene besi so ara ma afa wɔn dommum.—Yakobo 1:14, 15. \nBible ka sɛ ɛsono akɔnnɔ ɛnna ɛsono nneyɛe. (Romafo 7:16-25) Sɛ ɔbarima ne ɔbarima anaa ɔbaa ne ɔbaa nna ho nsɛm taa hyɛ obi so a, ɛsɛ sɛ ɔhwɛ nneɛma a ɔde n’adwene si so no yiye na ama watumi ahyɛ ne ho so, sɛnea sɛ onya akɔnnɔ bɔne biara a ɔbɛyɛ no. Sɛ ɔyɛ saa a, obetumi adi subammɔne te sɛ abufuw, awaresɛe, ne anibere nso so.—1 Korintofo 9:27; 2 Petro 2:14, 15.\nYehowa Adansefo gye di sɛ abrabɔ ho mmara a ɛwɔ Bible mu no, ɛno paa na ɛbɛboa obi ma wabɔ ɔbra pa. Nanso wɔmfa wɔn nsusuwii nhyɛ nkurɔfo so anaasɛ wɔmmɔ mmɔden sɛ wɔbɛsakra aban mmara mu na ama wɔn a wɔne wɔn adwene nhyia wɔ abrabɔ ho no ho akyere wɔn. Asɛm a Yehowa Adansefo ka no yɛ asɛmpa, na wɔde anigye ka kyerɛ obiara a wayɛ krado sɛ obetie.—Asomafo Nnwuma 20:20.\n^ 1. Romafo 12:18: “Mo ne nnipa nyinaa ntena asomdwoe mu.”\n^ 2. Yesaia 48:17: “Me Yehowa, mene wo Nyankopɔn, nea ɔkyerɛ wo ade a eye ma wo.”\n^ 3. 1 Korintofo 6:18: “Munguan aguamammɔ.”\n^ 4. 1 Petro 2:17: “Munni nnipa nyinaa ni.”\n^ 5. Kolosefo 3:5: ‘Enti, munkum mo nipadua akwaa a ɛwɔ asase so no wɔ aguamammɔ, afide, nna ho akɔnnɔ, nkate bɔne ho.’\n^ 6. Yakobo 1:14, 15: “Nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada. Afei sɛ akɔnnɔ no nyinsɛn a, ɛwo bɔne.”\nNea ɔhyehyɛɛ awareɛ no, ɔno na ɔnim nnipa mmienu a wɔbom tena sɛ awarefoɔ a, ɛbɛyɛ papa.


Isaiah 55 NIV – Yesaia 55 ASCB | Biblica\nIsaiah 55 NIV – Yesaia 55 ASCB\nOsukɔm Ho Ɔfrɛ\n1“Mommra, mo a osukɔm de mo nyinaa,\nmommra nsuo no ho;\nna mo a monni sika,\nmommra mmɛtɔ na monni!\nMommra mmɛtɔ nsã ne nufosuo\na monntua hwee.\n2Adɛn enti na mosɛe sika wɔ deɛ ɛnyɛ aduane ho\nne mo ahoɔden wɔ deɛ ɛmmee ho?\nMontie, montie me na monni deɛ ɛyɛ,\nna mo kra ani bɛgye nnepa a ɛwɔ akatua pa ho.\n3Monyɛ aso, na mommra me nkyɛn;\nmontie me, na mo kra anya nkwa.\nMe ne mo bɛyɛ apam a ɛte hɔ daa,\nme dɔ a ɛtoɔ ntwa da a mede hyɛɛ Dawid bɔ no.\n4Hwɛ, mede no ayɛ adansedie ama nnipa no,\nwɔn ɔkandifoɔ ne ɔsahene.\n5Ampa ara mobɛfrɛ aman a monnim wɔn,\nna aman a wonnim mo no bɛyɛ ntɛm aba mo nkyɛn,\nAwurade, mo Onyankopɔn enti,\nIsrael Ɔkronkronni no,\nɛfiri sɛ wahyɛ mo animuonyam.”\n6Monhwehwɛ Awurade ɛberɛ a mobɛhunu no.\nMomfrɛ no ɛberɛ a ɔbɛn.\n7Ma omumuyɛfoɔ ntwe ne ho mfiri nʼakwan ho\nna ɔbɔnefoɔ nso mfiri ne nsusuiɛ ho.\nMa ɔnnane nkɔ Awurade nkyɛn, na ɔbɛhunu no mmɔbɔ,\nɔnnane nkɔ yɛn Onyankopɔn nkyɛn, na ɔde ne ho bɛkyɛ no.\n8“Na mʼadwene nnyɛ mo adwene,\nna mo akwan nso nnyɛ mʼakwan,”\n9“Sɛdeɛ ɔsoro korɔn sene asase no,\nsaa ara na mʼakwan korɔn sene mo akwan,\nna mʼadwene nso korɔn sene mo adwene.\n10Osuo ne sukyerɛmma\ntɔ firi soro gu fam,\nna ɛnsane nkɔ hɔ bio\ngye sɛ afɔ asase\nama afifideɛ ɛgu nhwiren,\nsɛdeɛ ɛbɛso aba ama ogufoɔ na aduane nso aba ama deɛ ɔdie.\n11Saa ara na mʼasɛm a ɛfiri mʼanum teɛ:\nƐrensane mma me nkyɛn kwa.\nMmom ɛbɛyɛ deɛ mepɛ\nna awie botaeɛ a ɛno enti mesomaa no.\n12Mode ahosɛpɛ bɛpue\nna wɔagya mo kwan asomdwoeɛ mu;\nmmepɔ ne nkokoɔ\nbɛto nnwom wɔ mo anim,\nna mfuo so nnua nyinaa\nbɛbɔ wɔn nsam.\n13Nkyɛkyerɛ ananmu, pepeaa bɛfifiri,\nna nnɛnkyɛnse ananmu, ohwam dua bɛfifiri.\nYei bɛyɛ deɛ ɛhyɛ Awurade animuonyam,\nɛbɛyɛ daapem nsɛnkyerɛnneɛ,\na ɛrentwam da.”\nASCB : Yesaia 55


Ɛster 9 AKCB - Matteus 9 LB\n1Na Adar ɔsram (bɛyɛ Ɔbɛnem) da a ɛto so ason no, wɔde ɔhene no mmara abien no yɛɛ adwuma. Saa da no na Yudafo no atamfo no ani da so sɛ wɔbɛsɛe wɔn, nanso ani danee. 2Yudafo no boaa wɔn ho ano wɔ wɔn nkuropɔn a ɛwɔ ɔhene amantam no mu no nyinaa so, bɔɔ wɔn ho ban de tiaa obiara a ɔpɛ sɛ ɔbɛhaw wɔn no. Nanso obiara antumi ansɔre antia wɔn, efisɛ na obiara suro wɔn. 3Esiane Mordekai ho hu nti, amantam so asafohene nyinaa, mmapɔmma, amradofo ne ɔhene adwumayɛfo nyinaa boaa Yudafo no. 4Efisɛ na wɔama Mordekai panyin wɔ ahemfi hɔ, ama ne din ahyeta amantam no nyinaa mu, bere a na ne tumi nso rekɔ soro.\n5Yudafo no kunkum wɔn atamfo, sɛee wɔn wɔ afoa ano. Wokunkum wɔn atamfo, tɔree wɔn ase, na wɔyɛɛ wɔn a wɔtan wɔn no nea wɔpɛ biara. 6Wokunkum nnipa ahannum wɔ Susa aban no mu. 7Wɔsan kunkum Parsandata, Dalfon ne Aspata, 8Porata, Adalia, Aridata, 9Parmasta, Arisai, Aridai ne Waisata 10a, wɔyɛ Hamedata babarima Haman a ɔyɛ Yudafo tamfo no mmabarima du no. Nanso wɔamfa asade biara.\n11Bere a wɔbɔɔ ɔhene no amanneɛ a ɛfa nnipa dodow a wokum wɔn wɔ Susa aban mu ho anwummere no, 12ɔma wɔfrɛɛ Ɔhemmea Ɛster, na ɔka kyerɛɛ no se, “Yudafo no akunkum nnipa ahannum wɔ Susa aban mu nko ara ne Haman mmabarima du no. Sɛ wɔayɛ saa wɔ ha de a, ɛno de asɛm bɛn na asi wɔ amantam a aka no mu? Afei, dɛn bio na wohwehwɛ? Wɔde bɛma wo; ka kyerɛ me na mɛyɛ.”\n13Na Ɛster kae se, “Ɔhempɔn, sɛ ɛsɔ wʼani a, ma Yudafo a wɔwɔ Susa no kwan na wɔnyɛ nea wɔyɛɛ no nnɛ no bio ɔkyena, na wɔmfa Haman mmabarima du no amu nsensɛn nnua so.”\n14Na ɔhene no penee so, na wɔbɔɔ mmara no ho dawuru wɔ Susa. Wɔsan de Haman mmabarima du no amu sensɛn nnua so. 15Na Yudafo a wɔwɔ Susa no boaa wɔn ho ano Adar ɔsram (bɛyɛ Ɔbɛnem) da a ɛto so awotwe, na wɔsan kunkum nnipa ahaasa; na bio, wɔamfa asade biara.\n16Saa bere no na Yudafo nkae a wɔwɔ Ɔhene no amantam mu nyinaa aboa wɔn ho ano, rebɔ wɔn nkwa ho ban. Wokum wɔn atamfo no mpem aduɔson anum, nam so nyaa ɔhome fii wɔn atamfo nsam. Nanso wɔamfa asade biara. 17Saa ara na wɔyɛɛ wɔ Adar ɔsram no (bɛyɛ Ɔbɛnem) da a ɛto so ason no wɔ amantam no nyinaa mu. Ade kyee no, wɔhomee, didii, gyee wɔn ani wɔ wɔn nkonimdi no ho.\n18Nanso Yudafo a wɔwɔ Susa no toaa so kunkum wɔn atamfo no da a ɛto so abien no nso, na wɔhomee ne nnansa so de didii, gyee wɔn ani. 19Enti ebesi nnɛ yi, Yudafo a wɔtete nkuraa a wɔntoo afasu mfaa ho no di saa afirihyia dapɔnna yi. Wodi afoofi saa awɔwbere da yi mu, sɛpɛw wɔn ho, de akyɛde mema wɔn ho wɔn ho.\n20Mordekai kyerɛw saa nsɛm a esisii yi nyinaa, na wɔde nkrataa kɔmaa Yudafo a wɔbɛn ne wɔn a wɔwɔ akyiri wɔ ɔhene no amantam nyinaa mu, 21hyɛɛ wɔn nkuran sɛ, wonni afirihyia afahyɛ yi wɔ saa nnaanu no mu. 22Ɔka kyerɛɛ wɔn se wɔnhyɛ saa nna no ho fa a adidi ne ɔnom ka ho, na wɔmma wɔn ho wɔn ho ne ahiafo akyɛde. Eyi bɛma Yudafo no akae bere a wonyaa ogye fii wɔn atamfo nsam, wɔn awerɛhow dan anigye, na wɔn su bɛyɛɛ ahosɛpɛw no.\n23Enti Yudafo no faa Mordekai adwenkyerɛ no, fii afirihyia amanne no ase. 24Efisɛ na Haman a ɔyɛ Agagni Hamedata babarima, a ɔyɛ Yudafo tamfo no apam sɛ ɔbɛyam wɔn, asɛe wɔn saa da no ne ɔsram a ɔnam ntontobɔ so nyae no. (Na wɔfrɛ saa ntonto no Purim). 25Nanso Ɛster baa ɔhene anim no, ɔhyɛɛ mmara, nam so maa Haman adwemmɔne no bɔɔ ne ti so, na wɔsɛn no ne ne mmabarima wɔ nnua so. 26(Ɛno nti na wɔfrɛ saa afahyɛ no Purim no, efisɛ ɛyɛ tete kasa a ne nkyerɛase ne ntontobɔ.) Esiane Mordekai krataa no ne osuahu a wɔanya no nti, 27Yudafo a wɔwɔ ahemman no mu no nyinaa penee so sɛ, wɔbɛhyɛ saa amanne no ho fa, na wɔama wɔn awo ntoatoaso ne wɔn a wɔbɛyɛ Yudafo no nyinaa abɛhyɛ bi. Wɔn nyinaa gye too mu sɛ, saa nnaanu a wɔayi ato hɔ sɛ wɔnhyɛ fa no wɔ afe biara mu no, wɔremma ɛmpa wɔn ti so da. 28Wɔbɛkae saa nna yi wɔ awo ntoatoaso nyinaa mu na ɛsɛ sɛ abusua biara a ɛwɔ amantam ne nkuropɔn wɔ ahemman no mu no di. Wɔrennyae saa nna yi di wɔ Yudafo mu, na nsɛm a esii no nso wɔn asefo werɛ remfi da.\n29Na Ɔhemmea Ɛster, Abihail babea no ne Yudani Mordekai kyerɛw krataa foforo a wɔde ɔhemmea no tumi kɛse foaa krataa no so de hyɛɛ Purim afahyɛ no mu den. 30Ɛno akyi no, wɔsoma ma wɔde nkrataa a wɔde bɛma asomdwoe ne bammɔ aba, kɔɔ Yudafo a wɔwɔ amantam ɔha ne aduonu ason no a ɛwɔ Ahasweros ahemman mu no nyinaa so. 31Saa nkrataa yi ma Purim Afahyɛ a ɛyɛ afirihyiade a wodi no nnɛ yi ara no timii. Yudani Mordekai ne Ɔhemmea Ɛster na wɔhyɛɛ mmara no. (Nnipa no yɛɛ wɔn adwene sɛ wɔbɛhyɛ saa fa yi, sɛnea wɔasi no gyinae ama wɔn ho ne wɔn asefo no, de ama mmuadadi ne agyaadwotwa mmere no atim.) 32Enti Ɛster mmara no sii Purim ho nhyehyɛe so dua, na wɔkyerɛw ne nyinaa guu nhoma mu.\nAKCB : Ɛster 9


Onyankopɔn Wɔ Hɔ? Adɛn Nti na Ɛhia Sɛ Yɛhu?\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nNnipa pii fam no, sɛ Onyankopɔn wɔ hɔ oo, ɔnni hɔ oo, ɛyɛ wɔn akyi asɛm. Wɔtetee Hervé wɔ France na ɔka sɛ: “Ebinom se Onyankopɔn nni hɔ. Afoforɔ nso nhu sɛ ɔwɔ hɔ anaa ɔnni hɔ. Nanso me deɛ, mennyina ɔfa biara. Nea menim ara ne sɛ mede m’adwene bɛyɛ adwuma. Enti sɛ Onyankopɔn wɔ hɔ oo, ɔnni hɔ oo, ɛnyɛ ɛno na ɛhia me.”\nEbia ebinom nso ne John a ɔfi United States bɛyɛ adwene. Ɔka sɛ: “Na m’awofoɔ nnye Onyankopɔn nni. Enti meyɛ aberante no, na mennim sɛ Onyankopɔn wɔ hɔ anaasɛ ɔnni hɔ. Nanso ɛtɔ da a, na medwene ho.”\nWo nso woabisa wo ho pɛn sɛ Onyankopɔn wɔ hɔ anaa? Na sɛ ɔwɔ hɔ a, dɛn nti koraa na ɔbɔɔ yɛn? Ebia woahu adanse a ɛkyerɛ sɛ nkwa ntumi mpue mfi biribi a nkwa nnim mu. Bio nso biribiara kɔ so pɛpɛɛpɛ wɔ asase so ma enti nnipa ne mmoa ne afifide tumi tena so. Sɛ woannye antom sɛ Ɔbɔadeɛ bi wɔ hɔ a, ebia ɛbɛyɛ den sɛ wobɛtumi akyerɛkyerɛ wei nyinaa mu.—Hwɛ adaka a wɔato din “ Hwɛ Adanse No.”\nWo deɛ susu nea yɛaka yi ho hwɛ. Ayɛ sɛ biribi a ɛrekyerɛ wo kwan akɔ baabi a agude bi hyɛ. Sɛ wohu nokwasɛm a ɛkyerɛ sɛ ampa-ne-ampa ara Onyankopɔn wɔ hɔ a, na woatu ahũ. Yɛnsusu nhwɛso nnan ho nhwɛ.\n1. NEA ENTI A YƐTE ASE\nSɛ biribi nti na yɛte ase a, ɛnneɛ ɛsɛ sɛ yɛhu na yɛhwɛ sɛnea ɛka yɛn. Sɛ ɛyɛ ampa sɛ Onyankopɔn wɔ hɔ na yɛnnim a, ɛnneɛ na nokwasɛm bi a ɛhia paa afa yɛn ase.\nBible ka sɛ Onyankopɔn ne nkwa nyinaa farebae. (Adiyisɛm 4:11) Adɛn nti na saa nokwasɛm yi so wɔ mfaso? Wo deɛ ma yɛnhwɛ nea Bible ka fa asɛm yi ho.\nWohwɛ nneɛma a ɛwɔ asase so nyinaa a, nnipa yɛ soronko koraa. Bible ka sɛ Onyankopɔn bɔɔ yɛn wɔ ne suban so. (Genesis 1:27) Bible san kyerɛkyerɛ sɛ nnipa bɛtumi ne Onyankopɔn afa adamfo ma ayɛ yie. (Yakobo 2:23) Biribiara nni hɔ a ɛbɛtumi ama yɛanya akomatɔyam sen sɛ yɛne yɛn Bɔfo no bɛfa adamfo.\nSɛ obi ne Onyankopɔn fa adamfo a, mfaso bɛn na ɔbɛnya? Onyankopɔn nnamfo bɛtumi ne no akasa tee. Onyankopɔn aka sɛ ɔbɛtie wɔn na waboa wɔn. (Dwom 91:15) Yɛfa Onyankopɔn adamfo a, yɛbɛtumi ahu nea ɔpɛ ne nea ɔmpɛ. Wei bɛboa ma yɛate asetenam nneɛma pii ase.\nSɛ ɛyɛ ampa sɛ Onyankopɔn wɔ hɔ na yɛnnim a, ɛnneɛ na nokwasɛm bi a ɛhia paa afa yɛn ase\nEbinom hwɛ amanehunu a ɛrekɔ so wɔ wiase no a, ɛyɛ den sɛ wɔbɛgye adi sɛ Onyankopɔn wɔ hɔ. Ɛyɛ a wɔbisa sɛ, ‘Ɛbɛyɛ dɛn na Ɔbɔadeɛ a ɔwɔ tumi ayɛ nhwɛhãã ma amanehunu ne nsɛmmɔnedie akɔ so saa?’\nMmuae a Bible de ma wɔ asɛm yi ho ka koma paa. Ɛkyerɛ sɛ ɛnyɛ Onyankopɔn pɛ ne sɛ nnipa bɛhu amane. Bere a Onyankopɔn bɔɔ nnipa no, wɔammɔ owuo ne amanehunu anka ho. (Genesis 2:7-9, 15-17) Ɛyɛ den ma wo sɛ wobɛgye adi? Ɛnsɛ sɛ ɛyɛ den ma wo. Adɛn ntia? Efisɛ sɛ Ɔbɔadeɛ a ɔwɔ tumi bi wɔ hɔ na ɔdɔ yɛn paa a, ɛnneɛ asetena a ɛte saa na ɔpɛ sɛ yɛnya.\nƐnneɛ ɛbaa no sɛn na awie yɛn sɛɛ yi? Bible ka sɛ Onyankopɔn bɔɔ yɛn no, ɔde yɛn pɛ maa yɛn. Wɔanyɛ yɛn sɛ robot; mmom ɔpɛ sɛ yɛfi yɛn pɛ mu tie no. Yɛn nana Adam ne Hawa antie Onyankopɔn asɛm. Ná wɔpɛ sɛ wɔyɛ nea wɔn ara wɔpɛ. (Genesis 3:1-6, 22-24) Ɛno na akɔfa owuo ne amanehunu bebrebe yi abɛsoɛ yɛn so.\nSɛ yɛhu sɛ Onyankopɔn ammɔ owuo ne amanehunu anka yɛn ho a, ɛma yɛn koma tɔ yɛn yam. Nokwasɛm ni, onipa biara pɛ ahotɔ. Ɛnneɛ dɛn na ɛbɛma yɛanya anidaso sɛ nneɛma bɛyɛ yie daakye?\nBere a nnipa a wɔdi kan yɛɛ asoɔden ara pɛ na Onyankopɔn hyɛɛ bɔ sɛ ɔbɛma nea enti a ɔbɔɔ asase no ayɛ hɔ daakye. Ɔyɛ ade nyinaa so tumfoɔ, enti biribiara nni hɔ a ɛbɛtumi asi no kwan. (Yesaia 55:11) Ɛrenkyɛ koraa, Onyankopɔn bɛyi ɔhaw biara a asoɔden no de aba afi hɔ na wama asase ne adesamma asi wɔn dada mu, sɛnea na ɛte mfiase no.\nDɛn na wei nyinaa bɛkyerɛ ama wo? Onyankopɔn aka sɛ ɔbɛyɛ nneɛma bebree daakye. Wo deɛ, ma yɛnsusu emu mmienu pɛ ho.\nNSƐMMƆNEDI BƐFI HƆ NA ASOMDWOE AHYƐ ASASE SO MA. “Aka kakraa bi na ɔdebɔneyɛfoɔ nni hɔ bio; na wohwehwɛ ne tenabea a, na ɔnni hɔ. Na ahobrɛasefoɔ bɛnya asase no adi, na wɔagye wɔn ani asomdwoeɛ bebree mu.”—Dwom 37:10, 11.\nYAREƐ NE OWUO BƐFI HƆ. “Ɔmanfoɔ no mu biara renka sɛ: ‘Meyare.’” (Yesaia 33:24) “Ɔbɛmene owuo akɔsi daa, na Awurade Tumfoɔ Yehowa bɛpepa obiara ani so nisuo.”—Yesaia 25:8.\nAdɛn nti na yɛbɛtumi anya Onyankopɔn bɔhyɛ yi mu ahotɔsoɔ? Yɛbɛtumi anya mu ahotɔsoɔ efisɛ Bible nkɔmhyɛ pii aba mu ma nnipa ahu. Nea Bible aka afa daakye ho nyinaa yɛate, nanso seesei yɛrehu amane. Ɛnneɛ, mmoa bɛn bio na Onyankopɔn wɔ ma yɛn?\n4. ƐBOA YƐN WƆ YƐN HAW NE YƐN GYINAESI MU\nOnyankopɔn ma yɛn akwankyerɛ a ɛboa yɛn ma yɛgyina ɔhaw ano, na yɛtumi sisi gyinae pa. Gyinae a yɛsi no pii yɛ nneɛma nketenkete, nanso ebi wɔ hɔ a ɛka yɛn asetena. Ɔbɔadeɛ no akyi no onipa dasani biara nni hɔ a ɔbɛtumi ama yɛn nyansa ma aboa yɛn wɔ asetenam. Ɛfi tete bɛsi nnɛ ne daakye nyinaa, Onyankopɔn nim biribiara efisɛ ɔno na ɔbɔɔ yɛn. Ɔno na ɔnim nea ɛyɛ ma yɛn.\nYehowa Nyankopɔn de ne honhom kaa nnipa ma wɔkyerɛw Bible no. Enti ne tirim asɛm na ɛwom. Wohwɛ Bible mu a, wobɛhu saa asɛm yi: “Me Yehowa, mene wo Nyankopɔn, deɛ ɔkyerɛ wo adeɛ a ɛyɛ ma woɔ, deɛ ɔgya wo fa ɛkwan a ɛsɛ sɛ wofa soɔ no so.”—Yesaia 48:17, 18.\nOnyankopɔn tumi nni ano, na ɔpɛ sɛ ɔde saa tumi no boa yɛn. Bible ma yɛhu sɛ Onyankopɔn yɛ yɛn agya, ɔdɔ yɛn, na ɔdwene yɛn ho. Ɛka sɛ: “Agya a ɔwɔ soro no de honhom kronkron bɛma wɔn a wɔbisa no!” (Luka 11:13) Onyankopɔn bɛtumi de ne tumi abɔ yɛn ho ban, na wahyɛ yɛn den.\nDɛn na wobɛyɛ na Onyankopɔn de ne tumi aboa wo? Bible ma yɛn mmuae. Ɛka sɛ: “Ɛsɛ sɛ deɛ ɔba [Onyankopɔn] nkyɛn no gye di sɛ ɔwɔ hɔ, na ɔyɛ wɔn a wɔn ani abere rehwehwɛ no no katuafoɔ.” (Hebrifoɔ 11:6) Sɛ wopɛ sɛ wohu sɛ Onyankopɔn wɔ hɔ ampa a, ɛnneɛ w’ankasa gye bere hwehwɛ mu.\nWOPƐ SƐ WOHU?\nƐgye bere na obi ahu Onyankopɔn ho nokwasɛm, nanso woyere wo ho a wobɛnya so mfasoɔ pii. Wo deɛ ma yɛntie owura bi a wɔfrɛ no Xiujin Xiao anom asɛm. Wɔwoo no wɔ China nanso seesei ɔte United States. Ɔka sɛ: “Kan no na megye adannandi nkyerɛkyerɛ di, nanso na mepɛ sɛ mehu nea ɛwɔ Bible mu. Enti mefii ase ne Yehowa Adansefo suaa Bible. Aka kakra ma mawie kɔlege no, na nneɛma abobɔ me so, enti na mennya kwan ne wɔn nsua Bible, na na m’ani nnye. Bere a mesan fii Bible adesua no ase no, afei deɛ na anigye aba fie.”\nWopɛ sɛ wohu yɛn Bɔfo Yehowa Nyankopɔn ho nsɛm pii? Adɛn na w’ankasa wonnye bere mfa nyɛ nhwehwɛmu?\nDɛn na Bible Ka Fa Onyankopɔn Ho?\nOnyankopɔn ho asɛm a ɛwɔ Bible mu no mu da hɔ na ɛtɔ asom, na ɛyɛ ebinom nwonwa.\nYɛn Bɔfo no nyɛ tumi bi kɛkɛ; ɔyɛ obi a ɔwɔ hɔ paa. Onyankopɔn wɔ su ahorow na ɔwɔ din. Ne din de Yehowa. *—Yesaia 42:8.\nYehowa Nyankopɔn wɔ hɔ fi teteete; ɔnni mfiaseɛ nni awiei.—Dwom 93:2; Yesaia 40:28.\nOnyankopɔn nyɛ ɔtemmufoɔ a n’asɛm dendeenden. Asɔre ahorow bi nkyerɛkyerɛ na ama nnipa hu no saa, nanso Onyankopɔn su paa ne ɔdɔ.—1 Yohane 4:8.\nOnyankopɔn dwene nnipa ho na wama yɛahu nea ɔpɛ sɛ yɛyɛ nyinaa.—Ɔsɛnkafoɔ 12:13; Mika 6:8.\nEnti Onyankopɔn ho nsɛm nyinaa wɔ Bible mu? Dabi. Bible no ara ka sɛ “ne nnwuma mu ketewaa bi” na yɛnim.—Hiob 26:14.\n^ nky. 36 Bible pii de abodin “AWURADE” asi Hebri asɛmfua YHWH ananmu. Saa asɛmfua no na wɔkyerɛ ase wɔ Twi mu sɛ “Yehowa” anaa “Yahwe.”\nHwɛ Adanse No\nNwoma a ɛdidi so yi ma yɛhu paa sɛ Ɔbɔadeɛ nyansafo bi wɔ hɔ.\nƐwɔ kasa 47 mu\nKratafa 12: “Adannandifo ka sɛ nkwa mfi Ɔbɔadeɛ biara hɔ; mmom ɛno ara na ɛbaa asase so. Nanso bere a nyansahufo gu so reyɛ nhwehwɛmu no, wɔn mu pii abɛhu sɛ adanse biara nni hɔ a ɛkyerɛ sɛ nkwa bae ara kwa.”\nƐwɔ kasa 80 mu\nKratafa 24: “Nyansahufo pii ka sɛ asɛm a Bible ka fa adebɔ ho no nyɛ nokware. Nanso ɛnyɛ nea Bible ka na ɛnyɛ nokware, na mmom nea nyamesomfo bi ka na ɛnyɛ nokware.”\nText Baabi a wubetumi atwe nneɛma akenkan NYAN! March 2015 | Onyankopɔn Wɔ Hɔ? Adɛn Nti na Ɛhia sɛ Yɛhu?